(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΕ΄

Παρασκευή, 03 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 11ο Δημοτικό Σχολείο Χαλανδρίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 6 Νοεμβρίου 2023, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών:
 i. με θέμα: «Η "αποχή" της Ελληνικής Κυβέρνησης από το ψήφισμα της Γενικής Συνέλευσης του ΟΗΕ για ανθρωπιστική εκεχειρία στη Γάζα» , σελ.
 ii. με θέμα: «Διαφοροποίηση της πολιτικής της κυβέρνησης της ΝΔ από την πάγια θέση αρχής της Ελλάδας σε σχέση με τον παλαιστινιακό λαό;», σελ.
 β) Προς τον Υπουργό Ψηφιακής Διακυβέρνησης:
 i. με θέμα: «Να επαναλειτουργήσουν τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο», σελ.
 ii. με θέμα: «Να επαναλειτουργήσουν τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο», σελ.

ΠΡΟΕΔΡΕΥΩΝ

ΓΕΡΟΒΑΣΙΛΗ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.

Β. Επί των επικαίρων ερωτήσεων:
 ΑΝΑΓΝΩΣΤΟΠΟΥΛΟΥ Α. , σελ.
 ΓΕΡΑΠΕΤΡΙΤΗΣ Γ. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΥΡΑΝΑΚΗΣ Κ. , σελ.
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΕ΄

Παρασκευή 3 Νοεμβρίου 2023

Αθήνα, σήμερα στις 3 Νοεμβρίου 2023, ημέρα Παρασκευή και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ.**

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-11-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΔ΄ συνεδριάσεώς του, της Πέμπτης 2 Νοεμβρίου 2023, σε ό,τι αφορά την ψήφιση στο σύνολο των σχεδίων νόμου: 1. «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις», 2. «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ) και άλλες επείγουσες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 6 Νοεμβρίου 2023 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 278/23-10-2023 επίκαιρη ερώτηση του Βουλευτή Λακωνίας της Κοινοβουλευτικής Ομάδας «Νέα Δημοκρατία» κ. Νεοκλή Κρητικού, προς τον Υπουργό Μετανάστευσης και Ασύλου, με θέμα: «Μετάκληση εποχιακών εργατών γης».

2. Η με αριθμό 283/24-10-2023 επίκαιρη ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη, προς τον Υπουργό Υγείας, με θέμα: «Τραγική η κατάσταση στην οποία έχει περιέλθει το Γενικό Νοσοκομείο Λαμίας».

3. Η με αριθμό 284/24-10-2023 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας (Νάντιας) Γιαννακοπούλου, προς τον Υπουργό Προστασίας του Πολίτη, με θέμα: «Η παραβατική συμπεριφορά ανηλίκων αποτελεί μάστιγα των σύγχρονων κοινωνιών, ενώ η κατάσταση στη χώρας μας ολοένα και χειροτερεύει».

4. Η με αριθμό 302/30-10-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη, προς τον Υπουργό Υγείας, με θέμα: «Για τη διασφάλιση της λειτουργίας της κινητής Μονάδας Ψυχικής Υγείας της Περιφερειακής Ενότητας (Π.Ε.) Ηρακλείου».

5. Η με αριθμό 293/26-10-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Προστασίας του Πολίτη, με θέμα: «Ανάγκη αποκλειστικής έκδοσης των φωτογραφιών προς εφαρμογή στις νέες ταυτότητες από τους επαγγελματίες φωτογράφους».

6. Η με αριθμό 279/23-10-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Σπαρτιάτες» κ. Αθανασίου Χαλκιά, προς τον Υπουργό Προστασίας του Πολίτη, με θέμα: «Ένοπλη επίθεση στον Ιερό Ναό Αγίου Παντελεήμονα».

7. Η με αριθμό 288/26-10-2023 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη, προς την Υπουργό Εσωτερικών, με θέμα: «Ανησυχία πολιτών και αγροτών που πλήττονται από τις πλημμύρες της Τάφρου 66 στα όρια των Νομών Πέλλας και Ημαθίας».

8. Η με αριθμό 304/30-10-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου, προς τον Υπουργό Περιβάλλοντος και Ενέργειας, με θέμα: «Η ρύπανση στη δυτική Αττική ως πολλαπλασιαστής της απαξίας της ζωής και της περιουσίας των κατοίκων στα νεόκτιστα Ασπροπύργου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 286/26-10-2023 επίκαιρη ερώτηση της Βουλευτού Ευρυτανίας της Κοινοβουλευτικής Ομάδας «Νέα Δημοκρατία» κ. Θωμαΐδος (Τζίνας) Οικονόμου, προς τον Υπουργό Περιβάλλοντος και Ενέργειας, με θέμα: «Αντισταθμιστικά οφέλη σε όλα τα νοικοκυριά ορεινών-μειονεκτικών περιοχών».

2. Η με αριθμό 287/26-10-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανάσιου (Νάσου) Ηλιόπουλου, προς τον Υπουργό Προστασίας του Πολίτη, με θέμα: «Σε ποιες ενέργειες έχει προχωρήσει η Κυβέρνηση σχετικά με τη διελεύκανση της υπόθεσης Μανιουδάκη;»

3. Η με αριθμό 296/26-10-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη), Χριστοδουλάκη προς την Υπουργό Εσωτερικών, με θέμα: «Επίμονη αδιαφορία της πολιτείας ως προς την μετακίνηση μαθητών στα ειδικά σχολεία της ανατολικής Αττικής».

4. Η με αριθμό 303/30-10-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Περιβάλλοντος και Ενέργειας, με θέμα: «Να σταματήσει οριστικά η εγκατάσταση των αιολικών πάρκων στον Έβρο και τη Ροδόπη εντός των κρίσιμων βιότοπων στη Θράκη».

5. Η με αριθμό 294/26-10-2023 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση» κ. Μαρίας Αθανασίου, προς τον Υπουργό Υγείας, με θέμα: «Ακατάλληλο το νερό του Βόλου ακόμα και πριν τις πλημμύρες».

6. Η με αριθμό 297/27-10-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Σπαρτιάτες» κ. Πέτρου Δημητριάδη προς τον Υπουργό Μετανάστευσης και Ασύλου, με θέμα: «Διευκρινίσεις για δηλώσεις του Υπουργού Μετανάστευσης και Ασύλου στο Πρακτορείο «ΑNADOLU»».

7. Η με αριθμό 292/26-10-2023 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Διαδικτυακός εθισμός των νέων γυμνασίου - λυκείου».

8. Η με αριθμό 289/26-10-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης (Κατερίνας) Νοτοπούλου, προς την Υπουργό Εσωτερικών, με θέμα: «Αποκλεισμός χιλιάδων παιδιών από τα κέντρα δημιουργικής απασχόλησης παιδιών (ΚΔΑΠ)».

9.- Η με αριθμό 298/27-10-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Περιβάλλοντος και Ενέργειας, με θέμα: «Ακίνητα εκτός σχεδίου και πρόσφατες αποφάσεις του Σ.τ.Ε.».

10. Η με αριθμό 310/30-10-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Κομμουνιστικού Κόμματος Ελλάδας» κ. Νικόλαου Καραθανασόπουλου προς τον Υπουργό Εθνικής Οικονομίας και Οικονομικών, με θέμα: «Να επαναλειτουργήσουν όλα τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο».

11. Η με αριθμό 295/26-10-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Αγροτικής Ανάπτυξης και Τροφίμων, με θέμα: «Πληρωμές που προκύπτουν μετά τους έκτακτους ελέγχους που πραγματοποιεί ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)».

12. Η με αριθμό 309/30-10-2023 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Μαθήματα-κονσέρβα αντί ενισχυτικής διδασκαλίας».

13. Η με αριθμό 290/26-10-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά, προς τον Υπουργό Αγροτικής Ανάπτυξης και Τροφίμων, με θέμα: «Ενισχύσεις και αποζημιώσεις των παραγωγών κάστανου, αμπελιών και σίτου».

14. Η με αριθμό 301/30-10-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη, προς τον Υπουργό Υποδομών και Μεταφορών, με θέμα: «Τραγικές Καθυστερήσεις υλοποίησης του έργου τμήματος ΠΑΘΕ Πολυκάστρου Μαλγάρων και μέτρα αποτροπής τροχαίων δυστυχημάτων».

15. Η με αριθμό 312/30-10-2023 επίκαιρη ερώτηση της Βουλευτού Β΄ Πειραιώς της Κοινοβουλευτικής Ομάδας «Κομμουνιστικό Κόμμα Ελλάδας» κ. Διαμάντως Μανωλάκου, προς τον Υπουργό Υγείας, με θέμα: «Για τις δραματικές ελλείψεις σε ιατρικό προσωπικό στο Αναισθησιολογικό Τμήμα του Νοσοκομείου «Παμμακάριστος» και στο Απεικονιστικό Τμήμα του Νοσοκομείου Νίκαιας».

16. Η με αριθμό 311/30-10-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου, προς τον Υπουργό Υγείας, με θέμα: «Σοβαρές ελλείψεις ιατρικού και νοσηλευτικού προσωπικού στο Παιδοκαρδιοχειρουργικό Κέντρο του Νοσοκομείου Παίδων «Αγία Σοφία» απειλούν τη λειτουργία του».

17. Η με αριθμό 299/27-10-2023 επίκαιρη ερώτηση της Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας (Ράνιας) Θρασκιά προς τον Υπουργό Παιδείας, Θρησκευμάτων και Αθλητισμού, με θέμα: «Σεξουαλική διαπαιδαγώγηση στα σχολεία».

18. Η με αριθμό 306/30-10-2023 επίκαιρη ερώτηση της Βουλευτού Λασιθίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αικατερίνης (Κατερίνας) Σπυριδάκη προς τον Υπουργό Υποδομών και Μεταφορών, με θέμα: «Απένταξη των συμπληρωματικών έργων ταμιευτήρα Μπραμιάνου, αντιπλημμυρικών έργων Γρα Λυγιάς και φράγματος Μύρτου Περιφερειακής Ενότητας (ΠΕ) Λασιθίου Κρήτης από το Ταμείο Ανάκαμψης και Ανθεκτικότητας».

19. Η με αριθμό 314/30-10-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Κλιματικής Κρίσης και Πολιτικής Προστασίας, με θέμα: «Υπερεργασία των Πυροσβεστικών Υπαλλήλων και πάνω από τέσσερις χιλιάδες κενά μόνιμου προσωπικού, τη στιγμή που 31-10-2023 απολύονται δυόμισι χιλιάδες έμπειροι συμβασιούχοι».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 333/1-8-2023 ερώτηση του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Να διασφαλιστεί η προοπτική βιώσιμης ανάπτυξης στον Κόλπο της Δομβραίνας».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα τα εξής:

«Προς τη Βουλή των Ελλήνων, Ειδική Γραμματεία του Προέδρου της Βουλής.

Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο κοινοβουλευτικού ελέγχου την Παρασκευή 3 Νοεμβρίου 2023 τα εξής: Η πρώτη υπ’ αριθμόν 305/30-10-2023 και η τρίτη υπ’ αριθμόν 313/30-10-2023 επίκαιρες ερωτήσεις δεύτερου και πρώτου κύκλου κατ’ άρθρο 130 παράγραφος 5 του Κανονισμού της Βουλής, θα απαντηθούν από τον Υπουργό Εξωτερικών κ. Γεώργιο Γεραπετρίτη, ενώ η πρώτη υπ’ αριθμόν 285/24-10-2023 και η δεύτερη υπ’ αριθμόν 307/30-10-2023 επίκαιρες ερωτήσεις πρώτου κύκλου κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Παρακαλούμε, όπως προβείτε στις δέουσες ενέργειες».

Ξεκινάμε τη συζήτηση με την τρίτη με αριθμό 313/30-10-2023 επίκαιρη ερώτηση πρώτου κύκλου του Βουλευτή Επικρατείας της Πλεύσης Ελευθέριας κ. Αλέξανδρου Καζαμία, προς τον Υπουργό Εξωτερικών,με θέμα: «Η «αποχή» της ελληνικής Κυβέρνησης από το ψήφισμα της Γενικής Συνέλευσης του ΟΗΕ για ανθρωπιστική εκεχειρία στη Γάζα».

Θα απαντήσει ο Υπουργός Εξωτερικών κ. Γεώργιος Γεραπετρίτης.

Κύριε Καζαμία, έχετε τον λόγο για δύο λεπτά, για να θέσετε το ερώτημα.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κύριε Υπουργέ, την προπερασμένη Παρασκευή 27 Οκτωβρίου, η ελληνική Κυβέρνηση τήρησε στάση αποχής στην ψηφοφορία της Γενικής Συνέλευσης του ΟΗΕ για την επιβολή ανθρωπιστικής εκεχειρίας στη Γάζα. Τις προηγούμενες τρεις εβδομάδες ο ασταμάτητος βομβαρδισμός του κατεχόμενου αυτού παλαιστινιακού εδάφους είχε ήδη στοιχίσει οκτώ χιλιάδες θανάτους, δηλαδή τετρακόσιους νεκρούς τη μέρα, και εξ αυτών σχεδόν τέσσερις χιλιάδες είναι μικρά παιδιά. Υπάρχουν και δύο χιλιάδες παιδιά που είναι αγνοούμενα. Τα θύματα των Παλαιστινίων είναι πλέον έξι φορές περισσότερα από εκείνα των Ισραηλινών, ενώ η κυβέρνηση Νετανιάχου ακόμη δεν έχει περάσει στη φάση της πλήρους χερσαίας εισβολής και καθημερινά διαπράττει εγκλήματα πολέμου.

Η ελληνική Κυβέρνηση έχει αναγνωρίσει ότι στη Γάζα συντελείται ανθρωπιστική καταστροφή και εσείς χθες κάνατε μια πολύ καλή δήλωση γι’ αυτό το θέμα με τον Τούρκο ομόλογό σας. Έχουν υπάρξει επιπλέον διαρροές για την προσπάθεια της ελληνικής Κυβέρνησης να συμμετάσχει μαζί με τη Γαλλία και την Κύπρο στο άνοιγμα θαλασσίου διαδρόμου ανθρωπιστικής βοήθειας προς τη Γάζα.

Η Πλεύση Ελευθερίας κρίνει ότι η ψήφος της ελληνικής Κυβέρνησης στη Γενική Συνέλευση του ΟΗΕ ήταν μια απόφαση που εκθέτει τη χώρα μας διεθνώς και η οποία διόλου δεν εναρμονίζεται με τα βαθιά ανθρωπιστικά αισθήματα του ελληνικού λαού. Επίσης, θεωρούμε ότι μετά την 7η Οκτωβρίου η Κυβέρνηση ακροβατεί ανάμεσα σε μια ακραία πολιτική στήριξης στις πολεμοχαρούς και, με βάση το Διεθνές Δίκαιο, εγκληματικής στάσης της κυβέρνησης Νετανιάχου και σε σπασμωδικές κινήσεις άμβλυνσης αυτής της πολιτικής στο όνομα του Διεθνούς Δικαίου που, όμως, δεν κρύβουν και δεν διορθώνουν την άκρως μεροληπτική θέση τους.

Ενδεικτικό αυτής της αλλοπρόσαλλης πολιτικής είναι αφ’ ενός, η μη ψήφιση της απόφασης του ΟΗΕ για ανθρωπιστική εκεχειρία και αφ’ ετέρου, η πρόθεση συμμετοχής στο γαλλικό σχέδιο για άνοιγμα θαλάσσιου ανθρωπιστικού διαδρόμου προς τη Γάζα και η χθεσινή σας δήλωση για παύση πυρός στην περιοχή.

Και σας ρωτώ: Από τη στιγμή που η Κυβέρνηση αναγνωρίζει ότι στη Γάζα συντελείται τεράστια ανθρωπιστική καταστροφή, γιατί δεν έπραξε το στοιχειώδες και αυτονόητο καθήκον της, εναρμονιζόμενη έτσι με τα ανθρωπιστικά ζητήματα του ελληνικού λαού και της συντριπτικής πλειοψηφίας της διεθνούς κοινότητας, και να ψηφίσει υπέρ της ανθρωπιστικής εκεχειρίας στον ΟΗΕ;

Δεύτερον τι περιλαμβάνει το σχέδιο θαλάσσιου ανθρωπιστικού διαδρόμου προς τη Γάζα και γιατί -αν αληθεύει η ανάμειξη της Ελλάδας σε αυτό, ακολουθώντας την πρόταση της Γαλλίας- δεν θεωρεί η Κυβέρνηση ότι η ανθρωπιστική εκεχειρία που ψήφισε η Γενική Συνέλευση του ΟΗΕ θα συνέβαλλε καλύτερα στην επιτυχία του σχεδίου;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εξωτερικών κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κυρία Πρόεδρε, σας ευχαριστώ πολύ.

Κύριε καθηγητά, ευχαριστώ για την επίκαιρη ερώτησή σας που μου δίνει την ευκαιρία να προσέλθω στη Βουλή και να παρουσιάσω τη θέση της ελληνικής Κυβέρνησης σχετικά με το ζήτημα το οποίο αναφέρατε.

Πρώτα απ’ όλα, θα ήθελα να ξεκαθαρίσω ότι η θέση της ελληνικής Κυβέρνησης σε ό,τι αφορά την κρίση στη Μέση Ανατολή είναι μια στάση αρχής. Δεν έχει διαφοροποιηθεί καθόλου η στάση από την πρώτη μέρα, όταν και είχαμε την τρομοκρατική επίθεση της Χαμάς κατά του κράτους του Ισραήλ. Η δε θέση μας για το παλαιστινιακό είναι σαφής, διαρκής, συνεπής και είναι η λύση των δύο κρατών στα σύνορα του 1967 με πρωτεύουσα του παλαιστινιακού κράτους την Ανατολική Ιερουσαλήμ.

Η στάση αρχής κατεγράφη ήδη την επαύριο της τρομοκρατικής επίθεσης της 7ης Οκτωβρίου και στηρίχθηκε στα πέντε σημεία τα οποία παρουσιάσαμε και ο Πρωθυπουργός και ο Υπουργός Εξωτερικών και στον αραβικό κόσμο και στην Ευρωπαϊκή Ένωση.

Θα ήθελα να επισημάνω, κύριε καθηγητά, ότι στα συμπεράσματα του Ευρωπαϊκού Συμβουλίου της 26ης και 27ης Οκτωβρίου του τρέχοντος έτους, τα πέντε σημεία τα οποία προτείνει η ελληνική Κυβέρνηση ενσωματώθηκαν εξολοκλήρου κατά τρόπον ώστε τα συμπεράσματα να δομηθούν πάνω σε αυτές τις πέντε προτάσεις: Απερίφραστη καταδίκη της Χαμάς. Έκκληση να απελευθερωθούν αμέσως και χωρίς όρους όλοι οι όμηροι. Έμφαση στο δικαίωμα της άμυνας εντός του ανθρωπιστικού δικαίου. Η σημασία της προστασίας των αμάχων. Η συνεπής, ταχεία, ασφαλής και απρόσκοπτη πρόσβαση ανθρωπιστικής βοήθειας και η διοργάνωση διεθνούς διάσκεψης για τη λύση της κρίσης. Κατά τούτο, η ελληνική διπλωματία ήταν εκείνη που στην ουσία συνεισέφερε θετικά και στο ευρωπαϊκό επίπεδο.

Επιπλέον, θα σας αναφέρω για το ζήτημα του Οργανισμού Ηνωμένων Εθνών το οποίο θέσατε ότι η ελληνική στάση δεν ήταν στάση καταψήφισης, ήταν στάση αποχής.

Θα ήθελα να επισημάνω ότι δεκαεννέα κράτη -μέλη της Ευρωπαϊκής Ένωσης δεν υπερψήφισαν το ψήφισμα. Και ο λόγος που τηρήθηκε η στάση αυτή από την πλειονότητα των κρατών - μελών της Ευρωπαϊκής Ένωσης ήταν το γεγονός ότι δεν περιελήφθη μέσα στο ψήφισμα στοιχειώδες και αυτονόητο, κατά την άποψή μας, περιεχόμενο, το οποίο έχει να κάνει, πρώτα και πάνω απ’ όλα, με την απερίφραστη καταδίκη των τρομοκρατικών ενεργειών και της απάνθρωπης μεταχείρισης καθ’ ολοκληρίαν και ειδικά της 7ης Οκτωβρίου εντός του κειμένου του ψηφίσματος. Όπως επίσης, με το δικαίωμα της αυτοάμυνας εντός του Διεθνούς Δικαίου και ιδίως του ανθρωπιστικού δικαίου.

Εξάλλου, η στάση μας καθ’ όλη τη διάρκεια της παραγωγής του ψηφίσματος αυτού ήταν εξαιρετικά δημιουργική. Εγώ ο ίδιος μέχρι και την τελευταία στιγμή πριν από την ψήφιση του σχετικού ψηφίσματος ήμουν σε διαρκή επαφή με τους ομολόγους μου του αραβικού κόσμου και ιδίως με τον ομόλογό μου από την Ιορδανία, ο οποίος ήταν και ο επισπεύδων του σχεδίου ψηφίσματος, προσπαθώντας να προτείνω θέσεις οι οποίες θα μπορούσαν να είχαν ουσιαστικά προσελκύσει και τα υπόλοιπα κράτη τα οποία δεν υπερψήφισαν. Η στάση μας, κύριε καθηγητά, παραμένει μια στάση συνολικά ανθρωπιστική.

Θα ήθελα να επισημάνω ότι για τον ανθρωπιστικό διάδρομο που μόλις αναφέρατε διά της θαλάσσιας οδού απευθείας στη Γάζα πράγματι η ελληνική Κυβέρνηση βρίσκεται σε συνεννόηση με ομόλογες και κυβερνήσεις, ιδίως της Κύπρου και της Γαλλίας -ήμασταν σε συνεννόηση και με το Ισραήλ-, έτσι ώστε να διασφαλίσουμε την απρόσκοπτη όδευση του διαδρόμου αυτού.

Βεβαίως, αντιλαμβανόμαστε ότι πρόκειται για ένα έργο με εξαιρετικά μεγάλη τεχνική δυσκολία, δεδομένου του γεγονότος ότι δεν υφίσταται ασφαλής λιμένας στη Λωρίδα της Γάζας έτσι ώστε να μπορεί με ασφάλεια να καταπλεύσει το οποιοδήποτε πλοίο.

Σε κάθε περίπτωση, θα ήθελα να υπενθυμίσω ότι η Ελλάδα αυτοτελώς, και πέρα από τη βοήθεια την οποία συνεισφέρει μέσω του Οργανισμού Ηνωμένων Εθνών, έχει ήδη δρομολογήσει τη βοήθεια προς τη Λωρίδα της Γάζας. Τη Δευτέρα το πρωί θα αναχωρήσει C-130 της Πολεμικής Αεροπορίας το οποίο θα έχει στοιχειώδη, δηλαδή τρόφιμα νερό και φάρμακα, τα οποία αμέσως θα διοχετευθούν στη Λωρίδα της Γάζας.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, έχετε τον λόγο και τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κύριε Υπουργέ, γνωρίζω ότι δεν τα είπατε εσείς αυτά και είμαστε βέβαιοι ότι ένας καθηγητής δικαίου όπως εσείς δεν θα κατέφευγε σε τέτοια διατύπωση. Όμως, έχετε συλλογική ευθύνη ως μέλος της Κυβέρνησης.

Όταν ο κύριος Πρωθυπουργός συνάντησε τον κ. Νετανιάχου, τού είπε επί λέξει: «Ελπίζουμε πως ό,τι και να γίνει θα γίνει δίχως μεγάλο ανθρωπιστικό κόστος». Και σας ρωτώ: Πόσο ανθρωπιστικό κόστος θεωρεί η Κυβέρνηση ότι δεν είναι μεγάλο;

Επιπλέον τού είπε: «Σε κάθε περίπτωση μπορείτε να υπολογίζετε στη στήριξη της Ελλάδας». Δηλαδή, «σε κάθε περίπτωση», ακόμη και αν είναι μεγάλο το ανθρωπιστικό κόστος, μπορεί να υπολογίζει στη στήριξη της Ελλάδας.

Αυτή είναι μια αντιφατική θέση. Είναι μια θέση η οποία, αφενός, δίνει στήριξη στο Ισραήλ ανεξάρτητα από το ανθρωπιστικό κόστος και από το μέγεθος της ανθρωπιστικής καταστροφής. Και από την άλλη, για να συγκαλύψει τις ενοχές της και για να μπορέσει να φανεί ότι νοιάζεται για την ανθρωπιστική καταστροφή που συντελείται στη Γάζα, προσπαθεί να κάνει μικρές κινήσεις διορθωτικές. Έτσι το εκλαμβάνουμε εμείς.

Βεβαίως, ξέρουμε ότι εσείς κάνετε μεγάλες προσπάθειες γι’ αυτές τις ανθρωπιστικές κινήσεις και τις εκτιμούμε. Όμως, συλλογικά η Κυβέρνηση δεν εκπέμπει αυτή την πολιτική προς τα έξω.

Όσον αφορά τη στάση στον ΟΗΕ, οι χώρες της Ευρωπαϊκής Ένωσης που δεν ψήφισαν ήταν όντως δεκαοκτώ, αλλά μόνο δεκαπέντε ψήφισαν αποχή. Κάποιες ψήφισαν κατά και οκτώ χώρες ψήφισαν υπέρ, περιλαμβανομένης και της Γαλλίας, με την πολιτική της οποίας η Κυβέρνηση συντάσσεται στο θέμα του θαλασσίου διαδρόμου προς τη Γάζα, όπως και όλος ο ευρωπαϊκός Νότος.

Και θυμάμαι ότι την περασμένη εβδομάδα ήρθατε και μας λέγατε ότι δεν κρατάτε ίσες αποστάσεις. Μας κάνει εντύπωση τώρα ότι προσδιορίζετε τη θέση σας στον ΟΗΕ με βάση τις αποστάσεις που θα πρέπει να κρατήσετε σε σχέση με τα άλλα κράτη-μέλη της Ευρωπαϊκής Ένωσης. Αν παίρνετε στάση αρχής, έπρεπε να την πάρετε ανεξάρτητα από το πόσοι ψήφισαν από εδώ και πόσοι ψήφισαν από εκεί.

Επιπλέον ο κύριος Πρωθυπουργός ήρθε εδώ προχθές και μας είπε ότι η ψήφος της Ελλάδας στον ΟΗΕ καθορίστηκε από το γεγονός ότι δεν υιοθετήθηκε η καναδική τροπολογία, η οποία καταδίκαζε την επίθεση της Χαμάς.

Και σας ρωτώ: Είναι δυνατόν να βάζουμε μια λεκτική διατύπωση στο ίδιο ζύγι με τη συνέχιση της ανθρωπιστικής καταστροφής; Δηλαδή αυτό που τους λέει η ελληνική Κυβέρνηση είναι: ή καταδικάζετε τη Χαμάς ή απέχουμε από το να ψηφίσουμε στον ΟΗΕ ενάντια στο να συνεχίσετε να σκοτώνεστε; Και τα λέει αυτά τη στιγμή που έχουμε τέσσερις χιλιάδες νεκρά παιδιά, δύο χιλιάδες παιδιά τα οποία αγνοούνται κάτω από τα ερείπια; Αυτή είναι η ανθρωπιστική στάση της Κυβέρνησης;

Παρ’ όλα αυτά πρέπει να πω ότι χαίρομαι που ακούω ότι ο ανθρωπιστικός διάδρομος προς τη Γάζα ανοίγει και ότι θα υπάρξει εξέλιξη τη Δευτέρα. Έχουμε δηλώσει κατ’ επανάληψη ότι υποστηρίζουμε αυτή την πρωτοβουλία. Είναι στη σωστή κατεύθυνση και επιθυμούμε αυτές οι πρωτοβουλίες να ενισχυθούν. Να πάρει η Κυβέρνηση πιο σαφή στάση απέναντι στην κατάπαυση πυρός στην περιοχή και να πάψει να δηλώνει ότι θα είναι στο πλευρό του Ισραήλ «ό,τι και να γίνει». Πρέπει να ασκήσει αυστηρή πολιτική απέναντι στη χώρα αυτή, στο κράτος αυτό όσον αφορά το γεγονός ότι διαπράττει εγκλήματα πολέμου και ότι είναι υπεύθυνο για την τέλεση μιας διαδικασίας εθνοκάθαρσης σήμερα στη Γάζα. Περιμένουμε να το πείτε ξεκάθαρα και να δείξετε στο Ισραήλ ότι δεν ανέχεστε αυτή τη συμπεριφορά.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κυρία Πρόεδρε.

Ευχαριστώ, κύριε καθηγητά.

Κατ’ αρχάς θα ήθελα και για την καταγραφή να επισημάνω ότι η στάση της Πλεύσης Ελευθερίας ήταν εξαιρετικά παραγωγική και δημιουργική ιδίως σε ό,τι αφορά το ζήτημα του ανθρωπιστικού διαδρόμου. Η ίδια η Πρόεδρος με κάλεσε για να μου αναφέρει ότι θα είναι στη διάθεση της ελληνικής Κυβέρνησης η όποια βοήθεια θα μπορούσε να υπάρξει στο πλαίσιο αυτό. Και είναι σημαντικό η ελληνική εθνική στάση να παραμένει μία στάση ανθρωπιστική, ενεργή, δημιουργική και ωφέλιμη ανεξαρτήτως των όποιων υποκειμένων διαφορών έχουμε σε σχέση με τα ζητήματα εξωτερικής πολιτικής και διπλωματίας.

Με κάθε σεβασμό, κύριε καθηγητά, δεν υφίσταται καμμία στάση ισορροπίας ούτε κάποια στάση συμψηφισμού. Εμείς δεν θα έρθουμε ποτέ να πούμε πόσα είναι τα παιδιά τα οποία χάθηκαν και πόσοι είναι οι άμαχοι οι οποίοι επλήγησαν. Δεν υπάρχει χρώμα, δεν υπάρχει εθνικότητα στους νεκρούς. Είναι μία καταστροφή, την οποία αυτονοήτως δεν μπορεί να δεχθεί κανένας άνθρωπος και είναι πάρα πολύ δύσκολο να μπορέσουμε να την απορροφήσουμε συναισθηματικά και ψυχικά.

Από την άλλη πλευρά θέλω να σας επισημάνω το εξής: Υπάρχει μία αλληλουχία γεγονότων την οποία κανείς δεν μπορεί να αγνοήσει. Οφείλουμε, κύριε καθηγητά, να καταδικάσουμε απερίφραστα χωρίς αστερίσκους και χωρίς υποσημειώσεις κάθε τρομοκρατική δραστηριότητα. Δεν είναι δυνατόν να κλείνουμε τα μάτια στην τρομοκρατία η οποία επήλθε την 7η Οκτωβρίου και η οποία συνέβαλε ουσιωδώς στο να έχουμε την σημερινή κατάσταση.

Εγώ θέλω να επισημάνω με έμφαση ότι η ελληνική Κυβέρνηση θα παραμείνει όσο το δυνατόν πιο ενεργή και δημιουργική. Βεβαίως και δεν δίνουμε λευκή επιταγή. Θα μου επιτρέψετε διερμηνεύοντας και την πρόθεση του Πρωθυπουργού, όπως ετέθη εδώ την Τετάρτη στο πλαίσιο της συζήτησης που έγινε για την ψήφιση νομοσχεδίου του Υπουργείου Εσωτερικών, να πούμε επακριβώς ότι η σημερινή κατάσταση έχει υπερβεί τα αναγκαία όρια και αυτό είναι κάτι εξαιρετικά σημαντικό. Όταν μιλήσαμε, κύριε καθηγητά, για δικαίωμα αυτοάμυνας, ήμασταν η πρώτη και μόνη χώρα που είπαμε ότι το δικαίωμα αυτό είναι εγγενές στο κράτος. Είναι ένα υπαρξιακό, αν θέλετε, δικαίωμα του κάθε κράτους, αναγνωρισμένο από το Διεθνές Δίκαιο, πλην όμως οφείλει να ασκείται εντός του Διεθνούς Δικαίου. Και αυτό είναι κάτι στο οποίο θα εμείνουμε και θα επανέλθουμε.

Σε ό,τι δε αφορά το κομμάτι της ενεργούς διπλωματίας, στο ζήτημα της ανθρωπιστικής βοήθειας, θα ήθελα και πάλι να επισημάνω ότι εμείς προσπαθούμε κάθε μέρα έτσι ώστε και δίαυλοι να υπάρξουν και διαρκής και βιώσιμη ανθρωπιστική βοήθεια και να υπάρξει μία όσο το δυνατόν μεγαλύτερη αποσυμπίεση και αποσυμφόρηση της έντασης. Χθες ο ίδιος προσωπικά είχα επικοινωνία με τον Ύπατο Εκπρόσωπο της Ευρωπαϊκής Ένωσης, τον κ. Μπορέλ, έτσι ώστε να παρέχουμε τις δικές μας υπηρεσίες για να αποσυμφορηθεί η κατάσταση. Θα συνεχίσουμε μια εξωτερική πολιτική αρχών υπέρ του ανθρωπισμού, υπέρ του Διεθνούς Δικαίου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε με την πρώτη με αριθμό 305/30-10-2023 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας) Αναγνωστοπούλου προς τον Υπουργό Εξωτερικών, με θέμα: «Διαφοροποίηση της πολιτικής της Κυβέρνησης της ΝΔ από την πάγια θέση αρχής της Ελλάδας σε σχέση με τον παλαιστινιακό λαό;».

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Η ερώτηση είναι σχετικά παρεμφερής με του κ. Καζαμία. Ήταν μια καλή ευκαιρία να σας ακούσω, κύριε Υπουργέ, σε αυτά που είπατε και να συνεχίσω από εκεί.

Τι παρατηρούμε όλο αυτό το διάστημα, από την 7η Οκτωβρίου και μετά, σε σχέση με την πολιτική της ελληνικής Κυβέρνησης και σε σχέση βέβαια με τον παλαιστινιακό λαό; Πρώτον, ο κ. Μητσοτάκης πήγε στο Ισραήλ, αλλά δεν συνάντησε τον Μαχμούντ Αμπάς, τον Πρόεδρο της Παλαιστινιακής Αρχής. Δεύτερον, δεν έκανε καμμία ανακοίνωση, καμμία καταγγελία -η Κυβέρνηση δεν έκανε- για τον βομβαρδισμό του Αγίου Πορφυρίου και τη δολοφονία των αμάχων που βρίσκονταν εκεί. Τρίτον, έχουμε το ψήφισμα στον ΟΗΕ. Το κορυφαίο είναι ότι ο κ. Μητσοτάκης είπε στον Νετανιάχου ότι «ήρθα εδώ όχι ως σύμμαχος, αλλά ως φίλος, αγαπητέ Μπίμπι, σας λέω ότι μπορείτε να κάνετε ό,τι χρειαστεί, βέβαια με το μικρότερο ανθρωπιστικό κόστος».

Εδώ μπαίνει ένα ερώτημα, κύριε Υπουργέ. Σας το λέω από ένα κόμμα στο οποίο και για το θέμα του αντισημιτισμού έχουμε δώσει τεράστιες μάχες και για τα δικαιώματα του παλαιστινιακού λαού, αλλά και για το ότι οι τρομοκρατικές επιθέσεις σε αμάχους, ακόμα και όταν πρόκειται για στόχους απελευθερωτικούς, είναι καταδικαστέες.

Με αυτά ως δεδομένα σάς ρωτάω, κύριε Υπουργέ: Από πού κι ως πού η ελληνική Κυβέρνηση ξεκινάει το παλαιστινιακό από την 7η Οκτωβρίου σαν να ξεκίνησε εκείνη τη στιγμή; Όσο και να καταδικάσουμε τη Χαμάς το παλαιστινιακό δεν ξεκινάει στην 7η Οκτωβρίου. Και δεν το λέμε μόνο εμείς, το λέει ο ίδιος ο ΟΗΕ, ο Γκουτέρες, τον οποίο ο Νετανιάχου, γενικώς η κυβέρνηση του Ισραήλ, δεν θέλουν να τον δουν μπροστά τους.

Κύριε Υπουργέ, δεν ξεκινούμε από αυτό που ξεκίναγε η Ελλάδα, ότι έχουμε κατοχή; Εμείς ως Έλληνες και Ελληνίδες είμαστε υποχρεωμένοι να μιλάμε για το ζήτημα της κατοχής. Έχουμε μία παρατεταμένη κατοχή. Ποτέ δεν έχει γίνει στην ιστορία της ανθρωπότητας να έχουμε πάνω από μισό αιώνα κατοχή. Όλα τα δικαιώματα, λοιπόν, που μας είπατε του Ισραήλ στην αυτοάμυνα και μας κραδαίνετε και το Διεθνές Δίκαιο από την άλλη μεριά ξεχνάμε το πιο σημαντικό, ότι εδώ έχουμε να κάνουμε με κατοχή.

Κλείνω, κυρία Πρόεδρε. Καταχράστηκα τον χρόνο. Εγώ θέλω να κάνω μία ερώτηση πάρα πολύ απλή. Γιατί δεν ψηφίσαμε την ανθρωπιστική εκεχειρία και γιατί η Κυβέρνηση -εκτός από εσάς εχθές, είχαμε μια σημαντική διαφοροποίηση και οφείλω να το αναγνωρίσω- σε όλο αυτό το διάστημα δεν μίλησε καθόλου για παύση του πολέμου -όχι ανθρωπιστικές παύσεις-, για να ξεκινήσει η συζήτηση για τα δύο κράτη, βάσει των ψηφισμάτων του ΟΗΕ του 1967;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ, κυρία συνάδελφε.

Ορίστε, κύριε Υπουργέ, έχετε τον λόγο για να απαντήσετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κυρία Πρόεδρε.

Σας ευχαριστώ, κυρία καθηγήτρια, για την επίκαιρη ερώτησή σας.

Θα ήθελα επί της αρχής να τοποθετηθώ σε κάτι το οποίο αναφέρετε, «μία τρομοκρατική επίθεση, ακόμη και αν γίνεται για απελευθερωτικούς σκοπούς». Με κάθε σεβασμό θα μου επιτρέψετε να πω ότι κανένας σκοπός δεν δικαιολογεί την τρομοκρατία. Νομίζω ότι συμφωνούμε σε αυτό, διότι μνημονεύσατε ότι «ακόμη και αν είναι για απελευθερωτικό σκοπό η τρομοκρατία» και λοιπά.

Όταν μιλάμε σήμερα, κυρία καθηγήτρια, για το ζήτημα το οποίο έχει ενσκήψει, να θυμόμαστε ότι έχουμε περισσότερους από διακόσιους ομήρους, οι οποίοι βρίσκονται στα χέρια της τρομοκρατικής οργάνωσης Χαμάς και εμείς από την πρώτη στιγμή ήρθαμε και κάναμε τη διάκριση μεταξύ της Χαμάς και του παλαιστινιακού λαού. Βρισκόμαστε, όμως, σήμερα σε μία κατάσταση στην οποία υφίστανται όμηροι, δηλαδή στην πραγματικότητα καταπιέζεται, παραβιάζεται με τον πιο ωμό και κυνικό τρόπο η ανθρώπινη αξιοπρέπεια, χρησιμοποιούνται άνθρωποι ως διαπραγματευτικά όπλα στη διπλωματία, κυρία καθηγήτρια. Με κάθε σεβασμό, θα μου επιτρέψετε να πω ότι εγώ δεν μπορώ να νομιμοποιήσω καμμία δράση της τρομοκρατίας για οποιαδήποτε παραγωγικά αίτια και αν γίνεται.

Θα σας πω συγκεκριμένα για τα ζητήματα στα οποία αναφερθήκατε. Την Παλαιστινιακή Αρχή, όπως εκπροσωπείται, είχαμε την ευκαιρία και ο Πρωθυπουργός και εγώ να τη δούμε και να συζητήσουμε. Ο Πρωθυπουργός είδε τον Παλαιστίνιο ηγέτη, τον Μαχμούντ Αμπάς, στο Κάιρο. Θυμίζω ότι η ελληνική αντιπροσωπεία παραστάθηκε με έναν μικρό αριθμό ευρωπαϊκών κρατών στο Κάιρο στη διάσκεψη η οποία συγκλήθηκε, είχε τηλεφωνική επικοινωνία ο Πρωθυπουργός με τον κ. Αμπάς και εγώ βρίσκομαι σε διαρκή επικοινωνία με τον Παλαιστίνιο ομόλογό μου. Επιπλέον δε, εγώ συνάντησα και τους πρέσβεις και επιτετραμμένους όλων των αραβικών χωρών, οι οποίες -θέλω να το επισημάνω και αυτό- ήταν ικανοποιημένες από τη στάση αρχής την οποία ετήρησε η ελληνική Κυβέρνηση.

Το ζήτημα του Αγίου Πορφυρίου είχαμε την ευκαιρία να το συζητήσουμε με την ευκαιρία άλλων επίκαιρων ερωτήσεων και τοποθετήσεων που έκανα στην Εθνική Αντιπροσωπεία. Εγώ ο ίδιος ονομαστικά, επώνυμα και συγκεκριμένα καταδίκασα τη συγκεκριμένη επίθεση. Ο κ. Καζαμίας θα το θυμάται, διότι ήταν απάντηση στη δική του επίκαιρη ερώτηση. Εγώ ο ίδιος μίλησα με τον Υπουργό Εξωτερικών του Ισραήλ και ζήτησα η προστασία των αμάχων και ιδιαιτέρως των χώρων θρησκευτικής λατρείας να τηρείται απαρέγκλιτα και νομίζω ότι είναι σημαντικό να συμβαίνει αυτό.

Σε ό,τι αφορά την ψήφιση από τον ΟΗΕ, τα είπαμε προ ολίγου. Θα ήθελα να προσθέσω σε όσα αναφέρατε ότι πράγματι οκτώ κράτη-μέλη της Ευρωπαϊκής Ένωσης υπερψήφισαν και δεκαεννέα κράτη δεν υπερψήφισαν. Εξ αυτών τα τέσσερα κατεψήφισαν την πρόταση, η οποία ήρθε από την Ιορδανία και δεκαπέντε κράτη-μέλη απείχαν από την ψηφοφορία. Ο λόγος για τον οποίο απείχαν ήταν το γεγονός ότι το ψήφισμα, όπως εμφανίστηκε, ήταν ατελές και ήταν ατελές επειδή απέλειπαν πολύ συγκεκριμένα στοιχεία, όπως είναι η παντάπασιν, καθ’ ολοκληρία καταδίκη της τρομοκρατίας εντός του κειμένου του ψηφίσματος, όπως ήταν η ρητή αναφορά σε ομήρους, οι οποίοι αυτή τη στιγμή κρατούνται παρανόμως και κατά παραβίαση κάθε έννοιας ανθρωπιστικού δικαίου. Άρα αυτή τη στιγμή που μιλάμε θα πρέπει να έχουμε μία πλήρη και όπως πρέπει αναφορά στο ζήτημα του μεσανατολικού.

Και να καταλήξω, κυρία καθηγήτρια, λέγοντας το εξής: Ουδείς παραγνωρίζει το γεγονός ότι επί μακρόν υφίσταται το παλαιστινιακό πρόβλημα και σε αυτό ακόμη η ελληνική Κυβέρνηση ήταν πάρα πολύ σαφής. Δεν ήρθαμε ποτέ να πούμε ότι έχει αλλάξει η δική μας εθνική στάση, όπως, βεβαίως, δεν έχει αλλάξει και η στάση της διεθνούς κοινότητας. Εμείς εμμένουμε στο ότι θα πρέπει να υπάρξει λύση του μεσανατολικού στο πλαίσιο των αποφάσεων του Συμβουλίου Ασφαλείας του Οργανισμού Ηνωμένων Εθνών για δύο κράτη στα συνοριακά όρια του 1967 και με πρωτεύουσα του παλαιστινιακού κράτους την Ανατολική Ιερουσαλήμ. Εμμένουμε σε αυτό. Αυτό, όμως, δεν μπορεί με κανέναν τρόπο να νομιμοποιήσει οποιαδήποτε τρομοκρατική ενέργεια και χρήση αμάχων για την εξυπηρέτηση αυτού του θεμιτού σκοπού.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Γεραπετρίτη, ελπίζω ότι ήμουν πολύ σαφής. Ξεκίνησα από το θέμα της ρητής καταδίκης της κατοχής, γιατί η κατοχή γεννάει εγκλήματα. Και είπα και για τη Χαμάς και παρακαλώ, μη διαστρεβλώνετε τα λόγια μου.

Λέω ότι είμαι από έναν χώρο σε όλη μου τη ζωή όπου η καταδίκη, ακόμα και αν πρόκειται για εθνικοαπελευθερωτικά κινήματα, είναι πολύ σημαντική επιθέσεων που έχουν στόχο αμάχους, ομήρους κ.λπ..

Θέλω, όμως, η ελληνική Κυβέρνηση να δείξει ακριβώς την ίδια ευαισθησία για το ότι έχουμε πραγματικά μια εθνοκάθαρση αυτή τη στιγμή στη Γάζα, κύριε Υπουργέ. Ο ίδιος ο Μαχμούτ Αμπάς, που δεν είναι της Χαμάς, είναι της Παλαιστινιακής Αρχής, λέει ότι γίνεται γενοκτονία, οι Γάλλοι χθες φώναζαν στους δρόμους του Παρισιού ότι για τα παιδιά της Γάζας και της Παλαιστίνης ότι εδώ δολοφονείται η ανθρωπότητα.

Από την ελληνική Κυβέρνηση μάς λέτε συνέχεια για την τρομοκρατική επίθεση, τους αμάχους ομήρους, αλλά από εκεί και πέρα, έχουμε εννιά χιλιάδες άμαχους νεκρούς, έχουμε τέσσερις χιλιάδες παιδιά νεκρά. Για αυτά δεν θα πούμε τίποτα;

Γιατί λέω ότι έχει διαφοροποιηθεί η στάση της ελληνικής Κυβέρνησης; Μας είπατε. Μας το είπε και ο Πρωθυπουργός. Από εσάς ειλικρινά περιμένω λίγο περισσότερη ειλικρίνεια και όχι παιγνίδι με τις λέξεις αυτές τις κρίσιμες στιγμές.

Μας είπε ο Πρωθυπουργός, μας το επαναλάβατε τώρα ότι είδε ο κ. Μητσοτάκης τον Μαχμούτ Αμπάς στο Κάιρο. Μην παίζουμε με τις λέξεις σε τέτοιες κρίσιμες ώρες. Άλλο είναι να είμαι σε μια αίθουσα και βλέπω εκεί κάτω και κάποιον και άλλο είναι να μιλάω με κάποιον.

Ο κύριος Πρωθυπουργός δεν είδε τον Μαχμούντ Αμπάς στο Κάιρο, δεν συνομίλησαν και το ξέρω από πάρα πολύ επίσημη πηγή.

Δεύτερον, για τον Άγιο Πορφύριο δεν είδα καμμία καταγγελία και κανένα διάβημα της ελληνικής Κυβέρνησης προς το Ισραήλ για αυτό το θέμα.

Το σημαντικότερο, όμως, κύριε Υπουργέ -και επειδή είστε νομικός και νομικός κύρους - είναι οι πολλές λέξεις για να δικαιολογηθεί τι; Να δικαιολογηθεί ότι η χώρα μας δεν συντάχθηκε με τη Γαλλία, την Πορτογαλία, την Ισπανία και άλλες οκτώ χώρες; Δεν συντάχθηκε για ποιο πράγμα; Για την ανθρωπιστική εκεχειρία.

Διότι όλα όσα λέμε και τα πέντε σημεία που είπατε πριν στον κ. Καζαμία κ.λπ., δεν έχουν νόημα, κύριε Υπουργέ, εάν δεν έχουμε τώρα εκεχειρία, τώρα να σταματήσει αυτή όχι η ανθρωπιστική κρίση. Εδώ φτάνουμε, πραγματικά, στην εθνοκάθαρση, αν δεν σταματήσει και ξεκινήσουν όλα τα άλλα.

Οι Ευρωβουλευτές της Νέας Δημοκρατίας στο Ευρωκοινοβούλιο ψήφισαν, όπως και το Ευρωπαϊκό Λαϊκό Κόμμα, όχι για ανθρωπιστική εκεχειρία, ψήφισαν για ανθρωπιστικές παύσεις. Υπάρχει ένα πρόβλημα στην Κυβέρνηση με την ανθρωπιστική εκεχειρία, τουλάχιστον για αυτό. Άλλο ανθρωπιστικές παύσεις -εσείς το καταλαβαίνετε καλύτερα από μένα- άλλο η ανθρωπιστική εκεχειρία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Κλείνω με ένα πράγμα, κύριε Υπουργέ.

Είπατε ότι η Ελλάδα συμμετέχει σε αυτόν τον θαλάσσιο διάδρομο κ.λπ.. Διάβασα χθες στους «FINANCIAL TIMES» ότι αυτό είναι σχέδιο της Γαλλίας, Αγγλίας, Ολλανδίας, συμμετέχει η Κύπρος πολύ ενεργά. Για την Ελλάδα κουβέντα. Στους «FINANCIAL TIMES», αν δεν το έχετε δει, σας παραπέμπω εκεί.

Το λέτε εσείς. Θέλω να πιστέψω, έστω και αυτό, γιατί κύριε Υπουργέ, φοβάμαι πάρα πολύ, με όσα καλολογικά στοιχεία και να το ντύσουμε, ότι η ελληνική Κυβέρνηση -και δεν είναι το πρώτο παράδειγμα, αλλά αυτό είναι το πιο δραματικό παράδειγμα- παρακολουθεί την πολιτική των Ηνωμένων Πολιτειών και του Ισραήλ σε αυτή την περίπτωση.

Δεν έχει δική της πολιτική. Δεν έχει δική της πολιτική που να ταιριάζει στον χώρο που είμαστε, στο τι είναι η Μέση Ανατολή για εμάς. Τι είναι ο αραβικός και ο παλαιστινιακός λαός για εμάς και να ωθήσει την Ευρωπαϊκή Ένωση να σταματήσει να έχει αυτή την παθητική στάση αδράνειας. Θεωρώ ότι αυτός έπρεπε να είναι ο ρόλος μας γιατί αυτός ο πόλεμος κινδυνεύουμε να μη μείνει μόνο έτσι. Κινδυνεύουμε. Η Ελλάδα, λοιπόν, πρέπει να παίξει αυτόν τον ρόλο. Και δεν μπορώ να αντιληφθώ γιατί πρέπει να παρακολουθούμε την πολιτική των Ηνωμένων Πολιτειών με τέτοιο τρόπο. Άλλο σύμμαχος, άλλο είμαι από πίσω από την πολιτική κάποιου. Ζητάμε, λοιπόν, από την ελληνική Κυβέρνηση να έχει μία πολιτική που να αρμόζει στην παράδοση που έχουμε με τους αραβικούς λαούς και τον παλαιστινιακό λαό και να πιέσουμε την Ευρωπαϊκή Ένωση να φύγει από αυτή την αδράνεια.

Επαναλαμβάνω. Η κατοχή είναι έγκλημα και γεννάει εγκλήματα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εξωτερικών.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, να επισημάνω επί της αρχής ότι είναι πολύ σημαντικό να γίνονται αυτές οι συζητήσεις και χαίρομαι ιδιαίτερα που μου δόθηκε σήμερα η ευκαιρία να τοποθετηθώ για τα θέματα αυτά ακριβώς στη βάση των επίκαιρων ερωτήσεων που μου ετέθησαν.

Κυρία καθηγήτρια, θα μου επιτρέψετε να πω το εξής. Η ελληνική εξωτερική πολιτική δεν ετεροπροσδιορίζεται. Είναι απολύτως αυτόφωτη και αυτοδύναμη και είναι στάση αρχών. Για όσο χρόνο εγώ θα βρίσκομαι επικεφαλής της ελληνικής εξωτερικής πολιτικής θέλω να διαβεβαιώσω το Σώμα ότι δεν πρόκειται να γίνει καμμία παρέκκλιση από οποιαδήποτε αρχή εξωτερικής πολιτικής που είναι εθνική εξωτερική πολιτική και δεν θα γίνει απολύτως καμμία απόκλιση από τις αρχές και τους κανόνες του Διεθνούς Δικαίου οι οποίοι είναι πάρα πολύ συγκεκριμένοι.

Εν προκειμένω, θα μου επιτρέψετε να επισημάνω δύο μικρά πράγματα. Πρώτον. Επανήλθατε στη στάση μας στον Οργανισμό Ηνωμένων Εθνών. Είμαι πεπεισμένος ότι έχετε διαβάσει το συγκεκριμένο ψήφισμα. Από το ψήφισμα αυτό -δεν μπορώ να το πω διαφορετικά- απουσιάζουν κρίσιμες συνιστώσες οι οποίες θα πρέπει να καταγράφονται διότι τα ψηφίσματα παράγουν πολιτικές και οι πολιτικές έχουν σημασία για τους λαούς. Και θα επανέλθω στο ότι οι θάνατοι, κυρία καθηγήτρια, δεν έχουν χρώμα δεν έχουν εθνικότητα. Θα πρέπει να είμαστε επί της αρχής αυστηροί σε ό,τι αφορά κάθε επίθεση, κάθε βία, κάθε απάνθρωπη μεταχείριση και καθ’ ολοκληρίαν κατά της τρομοκρατίας.

Επισημαίνετε πολλές φορές ότι η κατάσταση η οποία έχει δημιουργηθεί στο Ισραήλ παράγει τέτοιου τύπου γεγονότα. Καλό είναι να μην υπάρχουν συμψηφισμοί. Εγώ δεν μπορώ να δεχθώ ότι υπάρχει οποιαδήποτε νομιμοποίηση έμμεση επειδή διατηρείται αυτή η κατάσταση. Δέχομαι το δικαίωμα του παλαιστινιακού λαού να τοποθετείται σε ό,τι αφορά το αίτημα το οποίο έχει, το εύλογο, δίκαιο και ιστορικά απολύτως τεκμηριωμένο αίτημα να έχει παλαιστινιακό κράτος. Έχει περάσει από τον Οργανισμό Ηνωμένων Εθνών και έχει εγκριθεί σχεδόν από το σύνολο των κρατών-μελών του οργανισμού. Παρά ταύτα καμμία απολύτως ιστορική απαρχή δεν μπορεί να δικαιολογήσει τρομοκρατική δράση. Το επισημαίνω με έμφαση.

Θα μου επιτρέψετε να πω ότι δεκαεννέα κράτη δεν υπερψήφισαν. Τα δύο τρίτα των κρατών μελών της Ευρωπαϊκής Ένωσης δεν υπερψήφισαν το ψήφισμα αυτό. Καταλαβαίνετε ότι δεν είναι ότι όλα αυτά τα κράτη μέλη έχουν μια φιλοισραηλινή, φιλοατλαντική στάση. Είναι το γεγονός ότι αντιλαμβάνονται ότι από το ψήφισμα αυτό απέλειπαν συγκεκριμένα πράγματα που θα το καθιστούσαν πολύ πιο ωφέλιμο και πολύ πιο δίκαιο. Και εν πάση περιπτώσει εμείς δεν ψηφίσαμε. Και το λέω γιατί είναι σημαντικό διότι η καταψήφιση προσμετράται, η αποχή δεν προσμετράται για την εξαγωγή της πλειοψηφίας των δύο τρίτων.

Σε σχέση με τον ανθρωπισμό. Εμείς, κυρία καθηγήτρια, θέσαμε το ζήτημα της ανθρωπιστικής παύσης που είναι αναγνωρισμένη από το Διεθνές Δίκαιο. Το θέσαμε. Ο Πρωθυπουργός ο ίδιος και εγώ διαρκώς ακόμη και σήμερα επιμένουμε στο πλαίσιο της Ευρωπαϊκής Ένωσης. Αναφέρθηκα στο ότι το δικό μας σχέδιο ήταν εκείνο που υιοθετήθηκε στα συμπεράσματα της 26ης και 28ης Οκτωβρίου. Επιμένουμε ότι θα πρέπει για λόγους ανθρωπισμού να υπάρξει παύση και να υπάρξουν ανοιχτοί διάδρομοι έτσι ώστε όλοι οι ευάλωτοι να φύγουν από τη Γάζα, οι τραυματίες οι οποίοι έχουν υπάρξει να τύχουν της αναγκαίας ιατρικής διαχείρισης και να υπάρξει μια απολύτως ισόρροπη ανθρωπιστική δράση.

Αυτό για εμάς είναι πρωτεύον. Αναφέρεστε στους «FINANCIAL TIMES». Δεν ξέρω ποιες είναι οι πηγές σας, αλλά αναφερθήκατε και σε κάποιες πηγές από τις οποίες αντλήσατε ότι δεν είχε επικοινωνία με τον κ. Αμπάς. Είχε μια εκτενή τηλεφωνική επικοινωνία, όπως γνωρίζετε, με τον κ. Αμπάς, αλλά σε κάθε περίπτωση συμπέσαμε στο Κάιρο.

Επίσης, στο ζήτημα του θαλασσίου ανθρωπιστικού διαδρόμου -που όπως σας είπα έχει σημαντικά τεχνικά προβλήματα- και στα ζητήματα της ανθρωπιστικής βοήθειας, που είμαστε από τις πρώτες και μόνες χώρες που αποστέλλουν απευθείας βοήθεια στη Λωρίδα της Γάζας διά της όδευσης της Αιγύπτου, εμείς θα είμαστε πάντοτε στο προσκήνιο. Δεσμεύομαι προσωπικά ότι θα συνεχίσω τις προσπάθειές μου στο πλαίσιο και της Ευρωπαϊκής Ένωσης και του αραβικού κόσμου να παρέχουμε καλές υπηρεσίες προς την κατεύθυνση των ανθρωπιστικών αξιών τις οποίες θα υπηρετούμε -και θα τις υπηρετούμε πάντοτε- με συνέπεια.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η πρώτη με αριθμό 285/24-10-2023 επίκαιρη ερώτηση του πρώτου κύκλου του Βουλευτή Χανίων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παύλου Πολάκη, προς τον Υπουργό Ψηφιακής Διακυβέρνησης, με θέμα: «Απαράδεκτη η απόφαση για το κλείσιμο των καταστημάτων ΕΛΤΑ, σε Κάντανο και Μουρνιές».

Στην ερώτηση θα απαντήσει ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κύριε Υφυπουργέ, σήμερα με φέρνει εδώ ένα άσχημο καθήκον και είναι άσχημο καθήκον γιατί σε έναν ιστορικό τόπο κατ’ αρχάς, όπως είναι η Κάντανος -την ξέρετε την περιοχή μας, κατάγεστε από τα Χανιά-, η διοίκηση των ΕΛΤΑ, ο Διευθύνων Σύμβουλος, ο κ. Σκλήκας -αυτός που πήρε τη θέση του αποπεμφθέντος κ. Κωνσταντόπουλου τον Οκτώβρη του 2022, όταν αποκαλύψαμε τις σκανδαλώδεις αναθέσεις των ΕΛΤΑ στον πρώην Βουλευτή σας, τον κ. Πάτση-, υπέγραψε δύο αποφάσεις και έκλεισε το κατάστημα των ΕΛΤΑ στην Κάνταμο και το κατάστημα των ΕΛΤΑ στις Μουρνιές.

Η Κάντανος είναι μια ορεινή και δυσπρόσιτη περιοχή, μια ιστορική περιοχή, που την έκαψαν οι Γερμανοί και έβαλαν και την ταμπέλα, που την έχτισαν ξανά οι κάτοικοι με το αίμα της καρδιάς τους, που χτίστηκαν μια σειρά από υποδομές και οι οποίες, δυστυχώς, τα τελευταία χρόνια κλείνουν μία-μία. Εδώ δίνεται μια χαριστική βολή, αφού το ταχυδρομείο εξυπηρετούσε δεκαοκτώ συνοικισμούς της Καντάνου, τριάντα δύο συνοικισμούς στο Κακοδίκι, δεκαοκτώ συνοικισμούς στα Πλεμενιανά και άλλους μια δεκαριά γύρω-γύρω συνοικισμούς, με γερόντους ανθρώπους, οι οποίοι δεν μπορούν να κινηθούν και ο ταχυδρομικός διανομέας τούς πήγαινε τη σύνταξη, πλήρωνε τους λογαριασμούς τους, έκανε διάφορες δουλειές γι’ αυτούς και ήταν πραγματικά μια κοινωνική προσφορά για τον τόπο.

Το άλλο κατάστημα που κλείσατε είναι στις Μουρνιές -είναι δίπλα στο Νοσοκομείο Χανίων-, ένα κατάστημα κατ’ εξοχήν κερδοφόρο, το οποίο το χρησιμοποιούσαν και πολλοί Χανιώτες, λόγω του προβλήματος στάθμης που υπήρχε για να πηγαίνουν εκεί και να εξυπηρετούνται με παραπάνω προσωπικό κ.λπ.. Με μια απόφαση, λοιπόν, τα κλείνει.

Και σας ρωτώ: Πρώτον, με ποια μελέτη τα κλείνει; Δεύτερον, δεν παίρνουν 35 εκατομμύρια ευρώ τον χρόνο τα ΕΛΤΑ για την καθολική υπηρεσία, δηλαδή για να μπορεί να προσφέρει υπηρεσίες ταχυδρομικής διανομής σε απομακρυσμένες περιοχές; Γιατί τα παίρνει τα λεφτά; Παίρνει 35 εκατομμύρια ευρώ τον χρόνο. τρίτον, το 2020 τα ΕΛΤΑ πήραν σχεδόν 300 εκατομμύρια ευρώ, 140 εκατομμύρια ευρώ για την εθελουσία, 100 εκατομμύρια ευρώ για αύξηση μετοχικού κεφαλαίου και 35 εκατομμύρια ευρώ για την καθολική υπηρεσία. Μαθαίνω ότι ο κ. Σκλήκας, ο Διευθύνων Σύμβουλος που έχετε διορίσει, έχει καλέσει ορκωτούς λογιστές. Γιατί;

Χάνονται 100 εκατομμύρια ευρώ. Τουλάχιστον 100 εκατομμύρια ευρώ δεν ξέρουν πού έχουν πάει. Ναι, έτσι είναι. Δεν γράφουν τίποτα τα μέσα βέβαια, έτσι; Προφυλάσσουμε τα ΜΜΕ και δεν ξέρουμε πού έχουν πάει. Δηλαδή, δώσατε αυτά τα χρήματα για να εξυγιανθούν και αυτή τη στιγμή φτάνουμε κάποια χρόνια μετά και κλείνουν σαράντα ένα καταστήματα.

Θέλω να παρεμβείτε και να ανοίξουν ξανά τα καταστήματα, κύριε Κυρανάκη, διότι και κερδοφόρα είναι και τεράστια κοινωνική προσφορά κάνουν. Και μη μου χρησιμοποιήσετε -το λέω εκ των προτέρων και κλείνω με αυτό, για να πούμε και τα υπόλοιπα μετά- το επιχείρημα ότι μπήκαν στο Ταμείο Αξιοποίησης Εθνικής Περιουσίας τα ΕΛΤΑ επί ΣΥΡΙΖΑ. Μπήκαν. Τότε δεν έκλεισαν καταστήματα. Υπήρξαν και τότε κάποιες σκέψεις και δεν έκλεισαν καταστήματα. Και θέλω να παρεμβείτε για να μην κλείσουν, διότι τα ΕΛΤΑ επιτελούν κοινωνική προσφορά. Και επειδή επιτελούν κοινωνική προσφορά και επειδή το Ταμείο Αξιοποίησης είναι για να αξιοποιεί την περιουσία, όχι να την ξεπουλήσει, θέλω, επίσης, να δείτε για ποιον λόγο από το ταμείο ανάκαμψης μια σειρά από επιχειρήσεις με κούριερ δανειοδοτούνται αφειδώς. Για ποιον λόγο; Για να καλύψουν το κενό που αφήνουν τα ΕΛΤΑ μέσα από το κλείσιμο των καταστημάτων τους.

Περιμένω την αρχική σας απάντηση και θα επανέλθω για τα περαιτέρω.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Ψηφιακής Διακυβέρνησης, κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε συνάδελφε, μοιράζομαι την στεναχώρια σας για τα δύο αυτά καταστήματα στους όμορφους αυτούς τόπους, όπως αναφέρατε.

Θα ήθελα να ξεκαθαρίσουμε κάποια πράγματα για το πλαίσιο της συνάντησής μας. Έχει σήμερα ο Υπουργός ή ο Υφυπουργός Ψηφιακής Διακυβέρνησης αρμοδιότητα για οποιαδήποτε διοικητική, οικονομική, επιχειρηματική απόφαση των ΕΛΤΑ; Όχι. Γιατί δεν έχει αρμοδιότητα σήμερα το Υπουργείο μας; Διότι την 1η Ιανουαρίου του 2018, όπως ήδη είπατε, με δική σας απόφαση, της δική σας κυβέρνησης ΣΥΡΙΖΑ το 100% των μετοχών, όχι το 40%, όχι το 50%, όχι το 60%, αλλά το 100% των ΕΛΤΑ πέρασε στο Υπερταμείο, το οποίο εν μέρει με δική σας απόφαση επίσης, έχει ξένο έλεγχο.

Άρα, λοιπόν, έρχεστε και κάνετε μία ερώτηση στην Κυβέρνηση, όταν εσείς έχετε αφαιρέσει από την Κυβέρνηση και από κάθε επόμενη κυβέρνηση οποιοδήποτε ρόλο σε αυτές τις επιχειρηματικές αποφάσεις. Έρχεστε και μας λέτε, μάλιστα στην γραπτή σας ερώτηση -διαβάζω εδώ- ότι είναι απόφαση της Κυβέρνησης το κλείσιμο των καταστημάτων. Λέτε «Η αιφνίδια και χωρίς καμμία αιτιολογία απόφαση της Κυβέρνησής σας επιβεβαιώνει για μία ακόμα φορά…».

**ΠΑΥΛΟΣ ΠΟΛΑΚΗΣ:** Διά της διοίκησης των ΕΛΤΑ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μα, τη διοίκηση των ΕΛΤΑ δεν την διορίζει το Υπουργείο Ψηφιακής Διακυβέρνησης, κύριε Πολάκη, ούτε λογοδοτούν σε εμάς τα ΕΛΤΑ για οικονομικές καταστάσεις ούτε λογοδοτούν για επιχειρηματικές αποφάσεις.

Παρ’ όλα αυτά, επειδή ζήτησα τα στοιχεία, μιας και αναφέρατε ότι είναι κερδοφόρα, βλέπω εδώ από την απάντηση τους, για την οποία ξαναλέω δεν λογοδοτούν σε εμάς για επιχειρηματικές αποφάσεις ούτε για οικονομικές καταστάσεις και σας παραπέμπω στη δική τους διοίκηση ότι το έλλειμμα στις Μουρνιές, των οποίων το κατάστημα αναφέρεται ως κερδοφόρο, το έλλειμμα είναι σχεδόν 40 χιλιάδες ευρώ. Άρα δεν είναι κερδοφόρο. Υπάρχει έλλειμμα σας λέω. Είναι ζημιογόνο.

**ΠΑΥΛΟΣ ΠΟΛΑΚΗΣ:** Σε τι τζίρο συνολικά;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν έχουμε τα συνολικά στοιχεία, δεν τα δίνουν σε εμάς. Δεν είμαστε εμείς αρμόδιοι. Ζητήσαμε, όμως, τα στοιχεία για να απαντήσω τεκμηριωμένα στην ερώτησή σας. Σας παραπέμπω σε αυτούς και αν όντως είναι κερδοφόρο, να επιμείνετε. Εγώ μαζί σας είμαι. Να επιμείνετε. Αλλά εδώ μας λένε ότι είναι ζημιογόνο κατά 40 χιλιάδες ευρώ.

Λέτε τώρα ότι η καθολική υπηρεσία, για την οποία όντως έχουμε αρμοδιότητα, είναι 35 εκατομμύρια ευρώ. Δεν είναι 35 εκατομμύρια ευρώ. Το ταχυδρομικό έργο κάθε χρόνο -καλώς ή κακώς- πέφτει, διότι ο κόσμος χρησιμοποιεί άλλες υπηρεσίες, χρησιμοποιεί την τεχνολογία και άλλους τρόπους για να επικοινωνήσει. Φέτος για παράδειγμα, η προκαταβολή και εκεί θα μείνει λογικά, για την καθολική υπηρεσία είναι 13 εκατομμύρια ευρώ.

Πριν από αρκετά χρόνια, όντως, μπορεί κάποια στιγμή να ήταν 35 εκατομμύρια ευρώ. Το 2023, όμως, είναι 13 εκατομμύρια ευρώ, όχι 35 εκατομμύρια ευρώ.

Λέτε, λοιπόν, ότι λαμβάνουν αυτά τα χρήματα, τα οποία όταν η Κυβέρνηση του 2019 τα έδωσε, σας θυμίζω ότι ήταν μαζεμένη η καθολική υπηρεσία πολλών ετών. Τι περιλαμβάνει, λοιπόν, αυτή η καθολική υπηρεσία; Για να μην ανησυχούν και οι κάτοικοι ότι, για παράδειγμα, ο ταχυδρόμος δεν θα φτάνει στο σπίτι να τους δώσει τη σύνταξή τους και να κάνει τις άλλες δουλειές, όπως σωστά είπατε. Περιλαμβάνει την εξής υπηρεσία: είτε στέλνεις ένα γράμμα στην Αθήνα είτε το στέλνεις στο Καστελλόριζο είτε στις Μουρνιές, η τιμή είναι ακριβώς η ίδια. Τα γράμματα, αν κάποιοι τα στέλνουν, θα συνεχίσουν να πηγαίνουν, με το κόστος αυτό το οποίο αποζημιώνεται από την καθολική υπηρεσία.

Άρα, λοιπόν, οι ταχυδρόμοι θα συνεχίσουν να πηγαίνουν, οι εργαζόμενοι θα συνεχίσουν να κάνουν το έργο τους και να πηγαίνουν και να εξυπηρετούν τους συνταξιούχους με τη σύνταξή τους ή οποιαδήποτε άλλη υπηρεσία. Αυτό σημαίνει καθολική υπηρεσία.

Όταν ένα κατάστημα είναι ζημιογόνο, ο φορολογούμενος πλέον -και σωστά, κατά τη γνώμη μου- δεν πληρώνει αυτές τις ζημιές. Αν θέλετε ο φορολογούμενος να πληρώνει αυτές τις ζημιές, πρέπει να το πείτε ευθέως.

Θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Ακούστε, κύριε Κυρανάκη, εκεί που στέκεστε έστεκα κι εκεί που στέκω, θα ξανάρθεις. Ξέρουμε πολύ καλά ότι έχει παρέμβαση η Κυβέρνηση στη διοίκηση των ΕΛΤΑ, άλλωστε εσείς διορίσατε τον Σκλήκα, όπως είχατε διορίσει και τον Κωνσταντόπουλο, διά της διοίκησης του Υπερταμείου η οποία ελέγχεται από την Κυβέρνηση.

Ακούστε με τώρα. Λέτε να μην πληρώνει ο φορολογούμενος, λοιπόν, ένα ελλειμματικό κατάστημα. Έτσι; Να μην πληρώνει. Πώς γίνεται ελλειμματικό το κατάστημα; Κι εγώ σας καλώ να παρέμβετε διά του πολιτικού σας ρόλου ως Υφυπουργός Ψηφιακής Διακυβέρνησης με βάση τα στοιχεία τα οποία θα ξανακαταθέσω τώρα εδώ. Πώς φτάσαμε να είναι ελλειμματικά τα ΕΛΤΑ;

Κοιτάξτε, τα ΕΛΤΑ έδωσαν την περίοδο που δίναμε 534 στους εργαζόμενους, 1.019.222 ευρώ στον κ. Πάτση για νομικές υπηρεσίες, 42.467 ευρώ το μήνα. Όλα είναι εδώ, στα χαρτιά αυτά. Έδινε 42.467 το μήνα για νομικές υπηρεσίες! Αέρα - πατέρα λεφτά, δηλαδή, στην τσέπη.

Δεύτερον, την κ. Πιτσίκα την ξέρετε; Η κ. Πιτσίκα είναι διορισμένη στο Μέγαρο Μαξίμου και είναι από τα στελέχη τα οποία επιλέγουν τα στελέχη του δημοσίου τομέα που προτείνουν στον Υπουργό. Αυτή η κυρία, λοιπόν, η κ. Ρεβέκκα Πιτσίκα έχει πάρει από τα ΕΛΤΑ, με απευθείας ανάθεση η εταιρεία της, προσέξτε 287.000 ευρώ για να βοηθήσει τη διοίκηση των ΕΛΤΑ να επιλέξει πενήντα έξι έως εβδομήντα συμβούλους, εξωτερικούς συνεργάτες.

Δηλαδή, κύριε Κυρανάκη, κύριε Υφυπουργέ, δεν μπορούμε να καλύψουμε το κατάστημα της Καντάνου, το οποίο έχει κόστη με το μισθό του εργαζομένου 15.000 ευρώ τον χρόνο -200 ευρώ το νοίκι και άλλο 1.100 να σου πω εγώ τα κοινόχρηστα, το ρεύμα, το νερό και το τηλέφωνο- και μπορούμε να δώσουμε 287.000 ευρώ στην κ. Πιτσίκα για να μας συμβουλέψει τι στελέχη - κοράκια θα πάρουμε να παίρνουν μισθό 5.000 ευρώ και 7.000 ευρώ το μήνα.

Να σας πω και το πιο χοντρό απ’ όλα; Αυτό είναι το πιο χοντρό από όλα: Για την «ONEX» και τον κ. Ξενόκωστα, ξέρετε; Ξέρετε ότι αυτός ο κύριος παίρνει 50 εκατομμύρια ευρώ τον χρόνο από τα ΕΛΤΑ; Παίρνει 50 εκατομμύρια ευρώ κάθε χρόνο! Από τα οποία, τα 25 εκατομμύρια τα βάζει στην τσέπη του και με τα άλλα 25 εκατομμύρια νοικιάζει υπεργολάβους για να διορίσουν εργαζόμενους στα ΕΛΤΑ. Κάνει το μεσάζοντα, δηλαδή. Όταν εμείς αναγκαστήκαμε να τον χρησιμοποιήσουμε αυτόν εδώ, ήταν εκεί που συνταξιοδοτούνταν κάποιος -και τότε είχαμε τη φραγή των διορισμών- για να βάλουμε έναν δυο ανθρώπους για να καλύψουμε θέσεις και να μην κλείσουν καταστήματα. Εδώ τώρα έχουν εκχωρήσει το σύνολο της δραστηριότητας των ΕΛΤΑ και του διορισμού σε αυτόν τον κύριο ο οποίος εισπράττει 50 εκατομμύρια το χρόνο, εκ των οποίων τα 25 πάνε στην τσέπη του και με τα άλλα 25 βρίσκει άλλους ενδιάμεσους εργολάβους, για να διορίζει με 650 ευρώ και 70 ευρώ ασφαλιστικές εισφορές εργαζομένους στα ΕΛΤΑ.

Αν όλα αυτά τα χρήματα αξιοποιούνταν, θα μπορούσαν τα ΕΛΤΑ να έχουν χίλιους εκατόν πενήντα εργαζόμενους. Εκεί πάνε τα λεφτά. Να πείτε, λοιπόν, στη διοίκηση και τον κ. Σκλήκα, όπως και στον κ. Κωνσταντόπουλο -που έκανε το μεγάλο όργιο και με τον Πάτση και με την Πιτσίκα, με αυτές τις συμβάσεις με την ΟΝΕΧ που συνεχίζονται και τώρα ψάχνει ο κ. Σκλήκας πού πήγαν τα 100 εκατομμύρια ευρώ, να, εδώ είναι τα 100 εκατομμύρια ευρώ- να μην κλείνουν καταστήματα τα οποία προσφέρουν κοινωνικές υπηρεσίες και κρατάν ζωντανούς απομακρυσμένους τόπος, αλλά να κόψουν τον βήχα και τη μάσα σε αυτούς τους κορακοζώιτους, σε αυτά τα golden boys, τα οποία αυτά είναι που πετάξαν και ρίξαν έξω τα ΕΛΤΑ. Αυτό πρέπει να κάνετε, κύριε Υφυπουργέ, ως πολιτικός προϊστάμενος εδώ πέρα. Να τους πείτε «παιδιά, μην ξοδεύετε αυτά τα χρήματα εκεί». Μη μου λέτε, τώρα, εμένα ότι δεν μπορείτε να παρέμβετε. Υπήρχαν σκέψεις και παλιότερα για κάποια καταστήματα και δεν έκλεισαν. Και τότε στο Ταμείο Αξιοποίησης ήταν και δεν έκλεισαν. Τώρα γιατί πρέπει να κλείσουν; Για να αφήσουμε χώρο στην «ACS», στη «BOX NOW» και στις υπόλοιπες εταιρείες, διότι αυτό θα γίνει τελικά.

Και βεβαίως, να δείτε -γιατί θα ξαναεπανέλθω με ερώτηση- πού πήγαν τα 100 εκατομμύρια ευρώ που ψάχνει ο Σκλήκας από τα 280 εκατομμύρια ευρώ; Και με τα 13 εκατομμύρια ευρώ φθάνει. Σας είπα ποιο είναι το κόστος. Είναι 15.000 ευρώ τον χρόνο μαζί με τον εργαζόμενο, μη μου λέτε τώρα ότι δεν φθάνουν τα 13.000.000 ευρώ.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Κυρανάκης έχει τον λόγο για να ολοκληρώσει την απάντησή του.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ, κυρία Πρόεδρε.

Κύριε Πολάκη, ο λόγος που δεν έχω δικαίωμα να παρέμβω είστε εσείς. Ο λόγος που δεν έχει δικαίωμα η Κυβέρνηση εκπροσωπώντας τον ελληνικό λαό, εκπροσωπώντας τις τοπικές κοινωνίες να παρέμβουμε, είστε εσείς και η κυβέρνησή σας! Εσείς αφαιρέσατε το δικαίωμα της εκάστοτε κυβέρνησης να παρέμβει σε τέτοιες αποφάσεις.

**ΠΑΥΛΟΣ ΠΟΛΑΚΗΣ:** Εσείς χρεοκοπήσατε τη χώρα, αν το θυμάστε!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μη με διακόπτετε. Θέλω να είστε ψύχραιμος!

**ΠΑΥΛΟΣ ΠΟΛΑΚΗΣ:** Εντάξει, έχετε δίκιο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είπατε, επίσης, ότι «καλά, εντάξει το βάλαμε στο Υπερταμείο, αλλά τουλάχιστον επί ημερών μας δεν έκλεισαν καταστήματα». Έτσι δεν είπατε;

**ΠΑΥΛΟΣ ΠΟΛΑΚΗΣ:** Από όσο ξέρω, ναι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχω, λοιπόν, εδώ, κύριε Πολάκη, μία λίστα με όχι ένα, όχι δύο, όχι τρία, αλλά εβδομήντα καταστήματα τα οποία έκλεισαν επί δικής σας διακυβέρνησης. Εβδομήντα καταστήματα των ΕΛΤΑ έκλεισαν επί δική σας διακυβέρνησης, κύριε Πολάκη. Δεν σας είχα ακούσει τότε να φωνάζετε, να κάνετε ερωτήσεις στη δική σας κυβέρνηση για ποιον λόγο κλείνουν αυτά τα καταστήματα. Τότε ήσασταν σιωπηλός.

**ΠΑΥΛΟΣ ΠΟΛΑΚΗΣ:** Πότε ήταν αυτά;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχω εδώ, λοιπόν, τις ημερομηνίες από το 2015, 2016, 2017, 2018, 2019, για εβδομήντα καταστήματα και θα ήθελα, παρακαλώ, να καταθέσω αυτά τα κλεισίματα στα Πρακτικά. Τότε, κύριε Πολάκη, ήσασταν σιωπηλός!

**ΠΑΥΛΟΣ ΠΟΛΑΚΗΣ:** Από το 2018 και μετά έχουν κλείσει;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σας λέω: 2015, 2016, 2017, 2018, 2019. Ποιος κυβερνούσε τότε; Ο ΣΥΡΙΖΑ με τους ΑΝΕΛ.

**ΠΑΥΛΟΣ ΠΟΛΑΚΗΣ:** Ο ΣΥΡΙΖΑ, ναι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εδώ, λοιπόν, είναι τα καταστήματα! Παρακαλώ για τα Πρακτικά να τα μελετήσει με την ησυχία του ο κ. Πολάκης.

(Στο σημείο αυτό ο Υφυπουργός Ψηφιακής Διακυβέρνησης κ. Κωνσταντίνος Κυρανάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή πιστεύετε ότι μπορείτε άλλα να λέτε όταν είστε κυβέρνηση και άλλα όταν είστε Αντιπολίτευση, έχω εδώ μία σειρά από απαντήσεις του συναδέλφου σας, κ. Παππά, που ήταν τότε αρμόδιος Υπουργός Ψηφιακής Διακυβέρνησης και αρμόδιος για την ταχυδρομική υπηρεσία.

Στις 6-4-2017 στην κ. Κεφαλίδου, στις 6-4-2017 στον κ. Κυριαζίδη, στις 25-4-2017 στον κ. Γκιόκα, στον κ. Λαμπρούλη, στην κ. Κανέλλη. Στις 7-3-2019 στον κ. Γρέγο και στις 7-3-2019 στον κ. Καραγκούνη. Εδώ είναι όλες οι απαντήσεις. Ξέρετε τι λέει ο κ. Παππάς; Λέει: «Δεν είμαι αρμόδιος». Απλά, είναι ειλικρινής ο κ. Παππάς και παραδέχεται ότι δεν είναι αρμόδιος επειδή η δική του κυβέρνηση αφαίρεσε αυτή την αρμοδιότητα από εκείνον, για να παρέμβει στα ΕΛΤΑ.

Άρα, λοιπόν, μη μου λέτε να παρέμβω όταν εσείς, με δική σας ψήφο και δική σας υπογραφή -ήσασταν Υπουργός τότε και πέρασε από Υπουργικό Συμβούλιο αυτή η απόφαση- αφαιρέσατε αυτό το δικαίωμα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η συζήτηση της δεύτερης της υπ’ αριθμόν 307/30-10-2023 επίκαιρης ερώτησης πρώτου κύκλου του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Καραθανασόπουλου, προς τον Υπουργό Ψηφιακής Διακυβέρνησης με θέμα: «Να επαναλειτουργήσουν τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο».

Στην ερώτηση θα απαντήσει ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καλό το πρόσχημα, αλλά είναι πρόσχημα, κύριε Υφυπουργέ, και της σημερινής αλλά και της προηγούμενης κυβέρνησης, ότι δεν έχει καμμία αρμοδιότητα. Δηλαδή τι είναι η Κυβέρνηση; «Ανευθυνο-υπεύθυνη»; Υπάρχει κάτι άλλο το οποίο είναι πάνω από την Κυβέρνηση και καθορίζει την πορεία των εξελίξεων; Αυτά είναι σημαντικά ζητήματα και μάλιστα να τα παραδέχεται η ίδια η Κυβέρνηση διά της υπογραφής των Υπουργών της.

Το λέμε αυτό γιατί είναι πολύ ωραίο πράγμα να μεταφέρουμε αρμοδιότητες σε ανεξάρτητες αρχές και σε υπερταμεία και να λέμε μετά: «Δεν έχουμε εμείς την ευθύνη, την έχουν οι ανεξάρτητες αρχές, την έχουν τα ταμεία» και μια σειρά άλλοι οργανισμοί. Δηλαδή δεν έχει ευθύνη η Κυβέρνηση για ένα σχέδιο τεραστίων διαστάσεων αναδιάρθρωσης των ΕΛΤΑ; Επί της ουσίας είχε ξεκινήσει και από την προηγούμενη κυβέρνηση, αλλά τώρα παίρνει συγκεκριμένη σάρκα και οστά.

Είναι δυνατόν μέσα σε τρεις μήνες να κλείνει το 25% των καταστημάτων των ΕΛΤΑ σε όλη την Ελλάδα, ηπειρωτική και νησιωτική, και να λέει Κυβέρνηση: «Δεν ξέρω τίποτα, βρείτε τα με το Υπερταμείο»; Και σε ποιον λογοδοτεί το Υπερταμείο; Στον καθέναν; Κλείνουν εκατόν σαράντα ένα καταστήματα με εκατοντάδες εργαζόμενους στο πλαίσιο της αναδιάρθρωσης των ΕΛΤΑ. Για ποιον σκοπό γίνεται η αναδιάρθρωση; Για να καταστούν ανταγωνιστικά και κερδοφόρα. Και κάτω από αυτή τη λογική, είναι απλά μια επιχειρηματική απόφαση; Έχουμε να κάνουμε με μια εταιρεία που παράγει απορρυπαντικά ή σαπούνια και πρέπει να την αναδιαρθρώσουμε ή παρέχει καθολική υπηρεσία; Αυτή η απόφαση δεν έχει επιπτώσεις στους εργαζόμενους οι οποίοι είτε θα απολυθούν κάποιοι «ενοικιαζόμενοι» εργαζόμενοι, συμβασιούχοι, είτε θα αναγκάζονται να κάνουν αποστάσεις για να πηγαίνουν σε άλλες περιοχές όπου θα υπάρχουν τα καταστήματα; Δεν έχει επιπτώσεις στους κατοίκους των περιοχών καθώς πολλές περιοχές είναι απομακρυσμένες και εξυπηρετούν ευρύτερους χώρους; Και πώς θα μετακινείται ο κόσμος που επί της ουσίας στην ύπαιθρο είναι κόσμος ηλικιωμένος και δεν υπάρχει συγκοινωνία για να πάει να εξυπηρετηθεί; Και αυτό συμβαίνει όχι μόνο για τις ταχυδρομικές υπηρεσίες, αλλά και για μια σειρά άλλες υπηρεσίες που παρέχουν τα ΕΛΤΑ, ακόμη και για πληρωμή λογαριασμών κοινής ωφέλειας. Τι θα τους πείτε; Να εξυπηρετηθούν ψηφιακά, που πολλοί από αυτούς δεν ξέρουν να χρησιμοποιήσουν καλά-καλά το κινητό τους; Σε τουριστικές περιοχές που, όπως λέτε εσείς ο τουρισμός είναι η βαριά βιομηχανία της Ελλάδας, πώς θα εξυπηρετηθεί ο κόσμος, αλλά και οι επαγγελματίες, οι συνταξιούχοι, οι εργαζόμενοι, οι αγρότες; Αυτό δεν αφορά; Δηλαδή πρέπει να χάσει μια ολόκληρη μέρα για να πάει να κάνει μια απλή διεκπεραίωση μιας υπόθεσης;

Και σε όλα αυτά η Κυβέρνηση σφυρίζει αδιάφορα και λέει ότι δεν έχει ευθύνη. Έχει ευθύνη η Κυβέρνηση και πρέπει να αναλάβει την ευθύνη της. Ή θα πάμε, λοιπόν, με τη λογική του κόστους - οφέλους, που είναι απαράδεκτη αυτή η λογική γιατί θυσιάζει την ικανοποίηση των αναγκών, ακόμη και την ίδια τη ζωή των ανθρώπων, ή θα πάμε με τη λογική ότι πρέπει να υπερασπιστούν και να αναβαθμιστούν οι παρεχόμενες υπηρεσίες των ΕΛΤΑ προς τα λαϊκά στρώματα και ιδιαίτερα των πιο απομακρυσμένων περιοχών.

Μάλιστα, αντιδρούν. Και η Κυβέρνηση φτάνει στο σημείο -γιατί λέτε ότι είσαστε ανεύθυνοι- να συλλαμβάνει δύο κοινοτάρχες στη Χίο οι οποίοι αντέδρασαν για το κλείσιμο των καταστημάτων των ΕΛΤΑ στην περιοχή τους. Συνέλαβε δύο κοινοτάρχες. Αυτό, λοιπόν, τι είναι; Δεν έχει ευθύνη η Κυβέρνηση; Είναι αναρμόδια;

Από αυτή την άποψη, λοιπόν, δεν χωρούν τέτοιες προσχηματικές απαντήσεις. Πρέπει να δώσετε συγκεκριμένη απάντηση για ποιον σκοπό γίνεται αυτό και αν η Κυβέρνηση προτίθεται να παρέμβει στο να αποτραπεί αυτό το μπαράζ κλεισίματος όλων αυτών των καταστημάτων πανελλαδικά.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Κυρανάκη, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Με κίνδυνο επανάληψης αυτών που ανέφερα και στον συνάδελφο κ. Πολάκη, έχω όμως υποχρέωση να απαντήσω και στον κ. Καραθανασόπουλο, θα ήθελα να πω το εξής: Τα ΕΛΤΑ, επαναλαμβάνω, δεν είναι μια κρατική υπηρεσία πλέον.

Δεν πληρώνει ο φορολογούμενος για τη ζημιά στα ΕΛΤΑ. Η Κυβέρνηση έχει ευθύνη αν εσείς στέλνετε ένα γράμμα ή μια επιστολή σε ένα αστικό κέντρο ή στο πιο ορεινό χωριό ή στο πιο απομακρυσμένο νησί της Ελλάδος, αυτό το γράμμα να έχει ακριβώς την ίδια τιμή. Αυτή είναι η ευθύνη της. Αυτό ονομάζεται «καθολική υπηρεσία». Την αποζημιώνουμε κάθε χρόνο μετά από εισήγηση μιας ανεξάρτητης αρχής που λέγεται ΕΕΤΤ και το γνωρίζετε πολύ καλά. Και θα συνεχίσουμε να το κάνουμε.

Αυτά, όμως, τα χρήματα πηγαίνουν ώστε ο Έλληνας ταχυδρόμος να συνεχίσει να πηγαίνει στην πόρτα του συνταξιούχου, στην πόρτα του νησιώτη ο οποίος, όπως σωστά είπατε, πρέπει να λαμβάνει την υπηρεσία, να λαμβάνει δηλαδή ένα γράμμα. Αυτό θα συνεχίσει να γίνεται. Σε αυτό φυσικά και έχουμε ευθύνη και την αναλαμβάνουμε και πληρώνουμε. Μάλιστα εγκρίθηκε αυτές τις μέρες το ποσό της καθολικής υπηρεσίας για το 2023. Είναι το ποσό που ανέφερα λίγο πριν στον κ. Πολάκη.

Τώρα αν μου λέτε ότι κάποιος κόσμος ξεσηκώνεται και κινητοποιείται και αντιδρά, υπάρχει ένας πιο απλός τρόπος να μην κλείσει ένα κατάστημα. Με την κοινή λογική, κύριε Καραθανασόπουλε, να χρησιμοποιεί την υπηρεσία. Σας ξαναλέω και θέλω να δείτε τα στοιχεία, ζητήστε τα αν θέλετε από τη διοίκηση των ΕΛΤΑ: Το ταχυδρομικό έργο κάθε χρόνο πέφτει. Είναι σε μία καθαρά πτωτική πορεία, διότι ο κόσμος δεν χρησιμοποιεί την υπηρεσία.

Άρα, λοιπόν, πείτε σε αυτούς που οργανώνουν τις κινητοποιήσεις ότι ίσως θα έπρεπε να κινητοποιηθούν λίγο περισσότερο και να χρησιμοποιούν την υπηρεσία των ΕΛΤΑ. Έτσι τα καταστήματα δεν θα ήταν ζημιογόνα. Θα ήταν κερδοφόρα, όπως ήταν παλαιότερα που τα ΕΛΤΑ είχαν μονοπώλιο σε αυτόν τον κλάδο.

Άρα, λοιπόν, μην έρχεστε εδώ και μας λέτε υποκριτικά ότι ο κόσμος και ο λαός και η κοινωνία αντιδρούν σε ένα κλείσιμο. Αυτούς αν τους ρωτήσετε: «Χρησιμοποιείτε την υπηρεσία στην καθημερινή σας λειτουργία;», να δούμε τι θα σας πούνε και τι λένε τα στοιχεία.

Δείτε τα, λοιπόν, αυτά και να μας εγκαλείτε ως Κυβέρνηση -καλά κάνετε- για την πραγματική μας ευθύνη, που είναι αν κάποιος στέλνει γράμμα, ακόμα και λιγότεροι να είναι, εμείς οφείλουμε να διασφαλίζουμε την ίδια τιμή είτε σε αστικό κέντρο είτε στην πιο απομακρυσμένη ακριτική περιοχή πόλη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραθανασόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, καταλαβαίνετε από την απάντηση την οποία δώσατε ότι η λογική του ανταγωνισμού και της κερδοφορίας είναι αυτή που υποβαθμίζει την ικανοποίηση των λαϊκών αναγκών. Αυτό είναι το κυρίαρχο. Άρα, δηλαδή, υπηρετείτε ένα σύστημα που στο όνομα του κέρδους θυσιάζει τις λαϊκές ανάγκες και την ικανοποίησή τους. Δεν μπορεί πριν από τριάντα χρόνια να υπήρχαν στις περιοχές αυτές όχι μόνο ΕΛΤΑ, αλλά και τράπεζες, όχι μόνο τράπεζες, αλλά και αγροτικά ιατρεία, όχι μόνο αγροτικά ιατρεία, αλλά και μια σειρά άλλες υπηρεσίες που παρείχαν στον κόσμο εκεί και σήμερα να μην υπάρχουν.

Βεβαίως, θα μου πείτε ότι έχει μειωθεί ο πληθυσμός και έχουν μειωθεί μια σειρά δραστηριότητες, αλλά –προσέξτε- τα ΕΛΤΑ δεν μεταφέρουν μόνο γράμματα, κύριε Υπουργέ. Αυτό είναι ένα κομμάτι. Χρησιμοποιούνται πάρα πολλά καταστήματα των ΕΛΤΑ και για τραπεζικές υπηρεσίες. Κλείνουν τα υποκαταστήματα των τραπεζών και τα ΕΛΤΑ παίζουν αυτόν τον ρόλο. Βεβαίως και το ξέρετε πολύ καλά. Ο κόσμος πώς θα εξυπηρετηθεί όταν δεν υπάρχουν τραπεζικά υποκαταστήματα, που είναι ανώνυμες εταιρείες και κοιτάζουν το κέρδος τους και όταν δεν υπάρχουν τα ΕΛΤΑ; Θα πρέπει να μετακινηθούν. Ας κάνουν σαράντα χιλιόμετρα χωρίς συγκοινωνία, χωρίς μέσο μεταφοράς, γιατί είναι και ηλικιωμένοι άνθρωποι και ας χάσουν και μια δύο μέρες, δεν πειράζει. Αυτή είναι η λογική στο όνομα του κέρδους και της κερδοφορίας.

Από αυτή την άποψη είναι καθαρά τα ζητήματα τα οποία προκύπτουν. Και ποια είναι αυτά; Αν έτσι είναι τα πράγματα, όπως τα λέτε, κύριε Υφυπουργέ, τότε γιατί στις περιοχές αυτές που κλείνουν τα καταστήματα των ΕΛΤΑ, προκηρύσσει ο ΕΛΤΑ διαγωνισμούς για τη δημιουργία πρακτορείων; Με τι κόστος; Με το ίδιο και με μεγαλύτερο κόστος. Στους ιδιώτες είναι αυτό έμμεση ιδιωτικοποίηση; Βεβαίως! Γίνεται αυτή η προσπάθεια για να επιταχυνθούν οι ιδιωτικοποιήσεις και να μπορέσουν να προσελκύσουν είτε στρατηγικό επενδυτή τα ΕΛΤΑ είτε να ιδιωτικοποιηθούν. Ναι!

Έτσι είναι τα πράγματα. Και αυτά δεν πρέπει να τα κρύβουμε κάτω από το χαλί, με πρόσχημα τη μείωση του κύκλου εργασιών όσον αφορά τη μεταφορά γραμμάτων.

Βεβαίως, δεν χρησιμοποιούν τα ΕΛΤΑ για γράμματα. Χρησιμοποιούν το ηλεκτρονικό ταχυδρομείο πάρα πολύ, πολύ περισσότερο απ’ ό,τι στο παρελθόν. Είναι οι νέες τεχνολογίες. Όμως, αυτό δεν σημαίνει ότι θα πρέπει να ξεπαστρέψουμε από παντού, από όλες τις περιοχές της πιο άγονης γραμμής, τα καταστήματα των ΕΛΤΑ, γιατί εξυπηρετούν έναν κόσμο που έχει παραμείνει εκεί.

Ουσιαστικά τι ζητάτε; Να κλείσουν και να ερημώσουν τελείως αυτές οι περιοχές. Αυτό είναι το ζήτημα για να μην ταλαιπωρείται ο κόσμος.

Από αυτή την άποψη -εμείς το λέμε- είναι προσχηματικό, γιατί δεν μπορεί την ίδια στιγμή που κλείνεις τα καταστήματα να ανοίγεις πρακτορεία των ΕΛΤΑ, δηλαδή να αναθέτεις σε ιδιώτη την ταχυδρομική υπηρεσία διά αντιτίμου.

Ας κάνουμε έναν ισολογισμό πόσο κοστίζουν τα πρακτορεία και πόσο κοστίζει το κατάστημα των ΕΛΤΑ, για να δούμε τι συμφέρει και τι όχι και αν όλο αυτό δεν γίνεται με μια μορφή επίθεσης απέναντι στους εργαζόμενους των ΕΛΤΑ. Γιατί θα απολυθούν εκατοντάδες εργαζόμενοι απ’ αυτά τα καταστήματα. Και ταυτόχρονα θα υπάρξει μια πολύ μεγαλύτερη δυσκολία.

Στο κάτω-κάτω, με την ίδια εμπιστοσύνη μπορούν να κάνουν όλες τις υπηρεσίες οι ιδιώτες; Και τις τραπεζικές υπηρεσίες που κάνουν τα ΕΛΤΑ; Όχι, δεν μπορούν να τις κάνουν, που είναι το κυρίαρχο και το βασικό, άμα θέλετε, γι’ αυτές τις απομονωμένες περιοχές.

Γι’ αυτό πολύ σωστά κάνει και αντιδρά ο κόσμος, γιατί τα χρησιμοποιεί αυτά τα καταστήματα των ΕΛΤΑ για μια σειρά ζωτικές του ανάγκες και όχι μόνο για να στείλει γράμματα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κυρανάκη, πριν σας δώσω τον λόγο, θα μου επιτρέψετε να ενημερώσω ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο λειτουργίας και οργάνωσης της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και δύο συνοδοί-εκπαιδευτικοί από το 11ο Δημοτικό Σχολείο Χαλανδρίου.

Σάς καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Κύριε Κυρανάκη, έχετε τον λόγο για να ολοκληρώσετε την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Κύριε Καραθανασόπουλε, για να καταλάβω κι εγώ ποιο είναι το σκεπτικό της ερώτησής σας, εσείς θέλετε να εξασφαλιστεί ότι σε αυτές τις περιοχές κάποιες άλλες υπηρεσίες -όχι να στέλνει ο κόσμος γράμματα, γιατί, όπως λέτε, είναι μειωμένο το ταχυδρομικό έργο, αφού ο κόσμος χρησιμοποιεί άλλες ηλεκτρονικές υπηρεσίες, στέλνει e-mail κ.λπ.-, τραπεζικές, ή ό,τι έχετε στο μυαλό σας, θα παρέχονται στις τοπικές κοινωνίες.

Μάλιστα! Καταθέστε ερώτηση. Καταθέστε προτάσεις. Καταθέστε εναλλακτικές, για το ποιες είναι αυτές οι υπηρεσίες οι οποίες λείπουν από τις τοπικές κοινωνίες, για να μπορέσουμε να το δούμε συνολικά σαν Κυβέρνηση.

Αν μου λέτε ότι «δεν στέλνει ο κόσμος γράμματα, όμως τα άλλα που έκαναν στα καταστήματα των ΕΛΤΑ πού θα τα κάνουν;» αυτός είναι λόγος ένα κατάστημα του οποίου το βασικό έργο είναι να στέλνει ο κόσμος γράμματα να παραμείνει ανοιχτό όντας ζημιογόνο; Ποιος θα πληρώσει αυτή τη ζημιά; Εσείς; Το ΚΚΕ θα πληρώσει τη ζημιά;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Την πληρώνει ο κοσμάκης με τη φορολογία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Καραθανασόπουλε, δεν είναι κρατική υπηρεσία τα ΕΛΤΑ. Είναι ήδη μία ιδιωτική επιχείρηση. Και η ευθύνη γι’ αυτό βρίσκεται στα άδεια έδρανα τα διπλανά σας, στην Αριστερά. Η Αριστερά πήρε την απόφαση το 2018 να ιδιωτικοποιήσει τα ΕΛΤΑ και να περάσει το 100% των μετοχών στο λεγόμενο Υπερταμείο. Στην Αριστερά ανήκει αυτή η απόφαση. Άρα, λοιπόν, ζητήστε τον λόγο από εκεί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μεταφέρετε τις μετοχές στο δημόσιο. Γιατί δεν τις μεταφέρετε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ανμου λέτε ότι αυτές οι κοινωνίες πρέπει να εξυπηρετούνται και για άλλου είδους υπηρεσίες, αυτό είναι πολύ σωστό. Μαζί σας! Ελάτε να δούμε, λοιπόν, με μία νέα ερώτησή σας ποιες είναι αυτές οι υπηρεσίες, να δούμε αν έχετε προτάσεις για ψηφιακές υπηρεσίες, ώστε να φτάσει σε αυτές τις περιοχές η οπτική ίνα, να φτάσει η συνδεσιμότητα, να φτάσουν άλλες υποδομές και να μπορεί να εξυπηρετείται ο κόσμος.

Μου λέτε ότι δεν πρέπει να μετακινείται ένας ηλικιωμένος. Συμφωνώ. Ο καλύτερος τρόπος για να μην μετακινείται καθόλου ένας ηλικιωμένος ο οποίος έχει κινητικό πρόβλημα ή ένας συνάνθρωπός μας ΑΜΕΑ που επίσης έχει κινητικό πρόβλημα είναι να μπορεί να κάνει χρήση υπηρεσιών από το σπίτι του.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να κλειδωθεί μέσα στο σπίτι; Τα θεωρείτε σοβαρά αυτά που λέτε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Καραθανασόπουλε, ειρωνεύεστε και γελάτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άμα τα θεωρείτε σοβαρά αυτά που λέτε…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μου λέτε ότι εντάξει να μην στέλνουν γράμματα οι άλλες υπηρεσίες. Πείτε μας λοιπόν ποιες είναι αυτές οι υπηρεσίες που λείπουν και φέρτε πρόταση. Τι κάθεστε εδώ και γελάτε μέσα στο Κοινοβούλιο; Πηγαίνετε σε αυτές τις κοινωνίες, ασκείστε πραγματική πολιτική, ρωτήστε ποιες υπηρεσίες θέλουν γι’ αυτές τις κοινωνίες για να μπορέσουμε να εξυπηρετήσουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας απάντησα ποιες υπηρεσίες είναι αυτές.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα όχι διάλογο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μην μου λέτε να πληρώνει ο φορολογούμενος ζημιές για όλη την Ελλάδα για να μπορείτε εσείς να κάνετε συνδικαλισμό, γιατί αυτό κάνετε, κύριε Καραθανασόπουλε. Κάνετε συνδικαλισμό.

Ο ηλικιωμένος, ο συνάνθρωπός μας ΑΜΕΑ έχει συμφέρον από την τεχνολογία, γιατί μπορεί να εξυπηρετηθεί χωρίς να κινείται καθόλου, όχι να κάνει χιλιόμετρα, αλλά να μην κινείται καθόλου. Να μπορεί από το σπίτι του να κάνει άσκηση και χρήση κάθε ψηφιακής υπηρεσίας που προσφέρει η χώρα. Αυτή είναι η πραγματικότητα.

Ελάτε λοιπόν να στηρίξετε αυτό το έργο. Και αντί να λέτε στον φορολογούμενο, «πλήρωνε εσύ κάθε φορά την ζημία, μιας δημόσιας υπηρεσίας η οποία δεν χρησιμοποιείται», ελάτε να κάνουμε μαζί ένα βήμα προς το μέλλον.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 10.16΄ λύεται η συνεδρίαση για τη Δευτέρα 5 Νοεμβρίου 2023 και ώρα 13:00,΄ με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**